Matiu 18 BYO - Mateo 18 NA-TWI | Biblica\nMatiu 18 BYO - Mateo 18 NA-TWI\nHena ne ɔkɛseɛ\n1Ɛbɛyɛ saa bere koro no ara mu, Yesu asuafo no baa ne nkyɛn bebisaa no se, wɔn mu hena na ɔbɛyɛ kɛse ɔsoro ahenni no mu.\n2 Yesu frɛɛ abofra ketewa bi de no begyinaa wɔn mfinimfini. 3 Afei, ɔka kyerɛɛ wɔn se, “Merema mo ate ase sɛ gye sɛ motwe mo ho fi mo bɔne ho, na moyɛ sɛ mmofra nketewa, na mode mo ho ma Onyankopɔn ansa na mobetumi akɔ ɔsoro ahenni no mu.” 4 Enti, obiara a ɔbɛbrɛ ne ho ase sɛ abofra yi no, ɔno ne kɛse koraa ɔsoro ahenni no mu. 5 Na mo mu biara a, me nti, obegye abofra ketewa biara te sɛ oyi no, wagye me nso aba ne nkyɛn. 6 Enti sɛ obi to mmofra nketewa a wogye me di yi bi hintidua a, eye ma no sɛ anka wɔde ɔbotan bɛsɛn ne kɔn mu atow no akyene ɛpo mu.\n7 “Wiase nnue wɔ ne hintiduato ho! Hintiduato wɔ hɔ de, nanso nea ɛnam ne so bɛba no nnue. 8 Enti, sɛ wo nsa anaa wo nan ma woyɛ bɔne a, twa na tow kyene. Eye ma wo sɛ wode dɛm bɛkɔ soro sen sɛ wɔde wo nipa mu bɛto ogyatannaa mu. 9 Na sɛ w’ani ma woyɛ bɔne a, tu na tow kyene. Eye ma wo sɛ wode ani koro bɛkɔ ɔsoro sen sɛ wowɔ ani abien na wɔde wo bɛto ogyatannaa mu.\n10 “Monhwɛ yiye, na moammu saa mmofra nketewa yi mu baako koraa animtia. Mereka akyerɛ mo se, ɔsoro hɔ no, wɔn abɔfo wɔ m’agya nkyɛn daa. 11 Na me, Agyenkwa no, mebae sɛ merebegye wɔn a wɔayera no nkwa.\n12 “Sɛ onipa bi wɔ nguan ɔha, na wɔn mu baako kokyin na ɔyera a, dɛn na ɔbɛyɛ? Ɔrennyaw aduɔkron akron no hɔ nkokyinkyin mmepɔw so ne abon mu nhwehwɛ nea wayera no? 13 Na sɛ ɛba sɛ ohu saa oguan no a, n’ani gye no ho sen aduɔkron akron a wɔwɔ fie no. 14 Saa ara nso na m’agya a ɔwɔ soro no mpɛ sɛ nketewa yi mu baako bɛyera.\nOnua fom wo a, w’asɛde\n15 “Sɛ wo nua fom wo a, kɔ ne nkyɛn na wo ne no baanu no nka nea ɔyɛɛ wo a ɛnyɛ wo dɛ no. Sɛ otie nea woka no, na ɔte ne ho ase a, onua ayɛ onua. 16 Na sɛ wantie nso a, san fa onipa baako anaa baanu ka wo ho kɔ ne nkyɛn na wɔadi nea ebesi hɔ no nyinaa ho adanse. 17 Sɛ wantie wo ara a, fa asɛm no kɔma asafo. Na sɛ wudi bem asafo no anim na ɔnte ne ho ase ara a, asafo no mpam no mfi wɔn mu. 18 Mereka akyerɛ mo se, biribiara a mobɛkyekye wɔ asase so no, wɔakyekye wɔ soro; na biribiara a moasan wɔ asase so no, wɔasan wɔ soro.\n19 “Meresan aka akyerɛ mo bio se, sɛ mo mu baanu biara a wɔte asase yi so hwehwɛ biribi, na wɔde nokware bisa m’agya a ɔwɔ soro no a, ɔbɛyɛ ama wɔn. 20 Na nea baanu anaa baasa ahyia wɔ me din mu no, na mewɔ wɔn mfinimfini.”\nƆpaani tirimɔdenfo no\n21 Petro baa Yesu nkyɛn bebisaa no se, “Awurade, mpɛn ahe na sɛ me nua fom me a, memfa nkyɛ no? Mpɛn ason anaa?”\n22 Yesu buaa no se, “Dabi! Mpɛn aduɔson ahorow ason!\n23 “Ɔsoro ahenni no te sɛ ɔhene bi a ɔpɛe sɛ ɔne n’apaafo bu nkontaa. 24 Nkontaabu no mu no, wɔde ɔpaani bi a ɔde no ka sidi ɔpepem du brɛɛ no. 25 Esiane sɛ na onni sika a ɔde betua ka no nti, ɔhene no hyɛe sɛ wɔntɔn ɔne ne yere ne ne mma ne biribiara a ɔwɔ na wɔmfa mmetua ka no.\n26 “Ɔpaani no de n’anim butuw fam srɛɛ ne wura yi se, ‘Me wura, hu me mmɔbɔ, na tɔ wo bo ase ma me, na mɛba abetua ka a mede wo no nyinaa.’\n27 “Ɔpaani yi asɛm a ɔkae yi yɛɛ ɔhene no mmɔbɔ, ma ogyaa no de ne ka no nyinaa nso kyɛɛ no.\n28 “Saa ɔpaani yi fi hɔ no, okohuu ɔpaani foforo bi a ɔde no ka sidi mpenu. Otim no amenewa sɛ ontua no ka a ɔde no no wɔ hɔ ara.\n29 “Ɔkafo no kotow, paa no kyɛw se ɔntɔ ne bo ase mma no na obetua no ka.\n30 “Nanso, ɔno de, wampene. Ɔma wɔde ɔkafo yi kɔtoo afiase sɛ gye sɛ watua no ka a ɔde no no nyinaa ansa na ɔbɛma wɔagyaa no.\n31 “Ɔkafo yi nnamfo kɔkaa asɛm a asi no nyinaa kyerɛɛ ɔhene no. 32 Ɔhene no tee no, ɔfrɛɛ saa ɔpaani a ɔde ne ho kyɛɛ no no baa n’anim. Ɔka kyerɛɛ no se, ‘Onipa bɔne ne otirimɔdenfo! Wosrɛɛ me no, mede ka kɛse a wode me no nyinaa kyɛɛ wo; 33 ɛnsɛ wo sɛ wo nso wuhu wo yɔnko mmɔbɔ sɛnea mihuu wo mmɔbɔ no anaa?’\n34 “Ɔhene no de abufuw ma wɔde ɔpaani yi kɔtoo afiase kae se, gye sɛ watua ka a ɔde no no nyinaa ansa na ɔbɛma wɔayi no. 35 Saa ara na sɛ moamfa mo nuanom mfomso ankyɛ wɔn a, me soro Agya nso, remfa mo mfomso nkyɛ mo.”\nNA-TWI : Mateo 18


Baakoyɛ a Ɛwɔ Kristofo Mu no, Dɛn na Wubetumi Ayɛ De Ahyɛ Mu Den? | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chokwe Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Ne mu na nipadua no nyinaa akeka atoatoam pɛpɛɛpɛ na ɛyɛ adwuma bom.”—EFESOFO 4:16.\nNNWOM: 53, 107\nDɛn na ɛkyerɛ sɛ yɛde baakoyɛ na ɛreyɛ asɛnka adwuma no?\nNneɛma bɛn na yebetumi ayɛ ma baakoyɛ atena yɛn asafo mu?\nOkunu ne ɔyere bɛyɛ dɛn ama baakoyɛ atena wɔn aware mu?\n1. Efi bere a Onyankopɔn bɔɔ ade no, dɛn na ada adi wɔ ne nnwuma mu?\nYEHOWA ne Yesu ayɛ baako fi bere a ɔbɔɔ ade. Yehowa bɔɔ Yesu ansa na ɔrebɔ nneɛma a aka nyinaa. Ɛno akyi no, Yesu ne no yɛɛ adwuma, na ‘na ɔwɔ ne nkyɛn sɛ odwumayɛni a ne ho akokwaw.’ (Mmebusɛm 8:30) Yehowa asomfo nso boom yɛɛ adwuma biara a na ɛsɛ sɛ wɔyɛ. Ɛho nhwɛso ni. Noa ne n’abusua boom yɛɛ adaka. Akyiri yi, Israelfo boom sii ntamadan no, wɔboom tutui, na wɔsoae de dii atutena. Wɔboom too nnwom dɛdɛ, na wɔbɔɔ sanku nso wɔ asɔrefie hɔ de yii Yehowa ayɛ. Baakoyɛ a na ɛwɔ Yehowa asomfo mu nti, wotumi yɛɛ saa nneɛma yi nyinaa.—Genesis 6:14-16, 22; Numeri 4:4-32; 1 Beresosɛm 25:1-8.\n2. (a) Dɛn na na ɛda nsow wɔ tete Kristofo asafo no ho? (b) Nsɛmmisa bɛn na yɛrebesusuw ho?\n2 Tete Kristofo no nso boom yɛɛ ade. Ɔsomafo Paulo kyerɛkyerɛɛ mu sɛ, ná Kristofo no dom akyɛde ne ɔsom adwuma gu ahorow de, nanso na baakoyɛ wɔ wɔn mu. Wɔn nyinaa dii Yesu Kristo a ɔyɛ asafo no ti no akyi. Paulo de wɔn totoo nipadua a ɛwɔ akwaa ahorow a ne nyinaa bom yɛ adwuma ho. (Kenkan 1 Korintofo 12:4-6, 12.) Na yɛn a yɛwɔ hɔ nnɛ nso ɛ? Yɛbɛyɛ dɛn abom ayɛ asɛnka adwuma no, na yɛama baakoyɛ atena asafo no ne yɛn abusua mu?\nMOMMA YƐMMOM NYƐ ASƐNKA ADWUMA NO\n3. Anisoadehu bɛn na ɔsomafo Yohane nyae?\n3 Asomafo no bere so no, ɔsomafo Yohane huu abɔfo nson bi a na wɔrehyɛn ntorobɛnto wɔ anisoadehu mu. Bere a ɔbɔfo a ɔto so nnum no hyɛn ne torobɛnto no, Yohane huu “nsoromma bi a efi soro abɛhwe asase so.” Saa “nsoromma” no de safoa bi buee amena donkudonku bi a emu yɛ tumm ano. Nea edi kan no, wusiw kumɔnn fii amena no mu bae, na afei mmoadabi bebree fii wusiw no mu bae. Sɛ́ anka mmoadabi no bɛhaw nnua anaa afifide no, wɔhaw nnipa a “wonni Onyankopɔn nsɔano wɔ wɔn moma so no.” (Adiyisɛm 9:1-4) Ná Yohane nim sɛ mmoadabi betumi asɛe ade paa; Mose bere so no, wɔsɛee ade pii wɔ Egypt. (Exodus 10:12-15) Mmoadabi a Yohane hui no gyina hɔ ma Kristofo a wɔasra wɔn a wɔreka asɛm a emu yɛ duru tia atoro som. Nnipa ɔpepem pii a wɔhwɛ kwan sɛ wɔbɛtena asase so no abɛka wɔn ho reboa wɔn. Wɔde baakoyɛ abom reyɛ asɛnka adwuma no. Saa adwuma yi aboa nnipa pii ma wɔafi atoro som mu na Satan nni wɔn so tumi bio.\nEsiane sɛ yɛyɛ baako nti, yetumi ka asɛmpa no wɔ wiase nyinaa\n4. Adwuma bɛn na ɛsɛ sɛ Yehowa nkurɔfo yɛ nnɛ, na ɛbɛyɛ dɛn na wɔatumi ayɛ saa adwuma no?\n4 Yɛn adwuma ne sɛ yɛbɛka “asɛmpa” no akyerɛ nnipa wɔ wiase nyinaa ansa na awiei no aba. Saa adwuma yi sõ! (Mateo 24:14; 28:19, 20) Ɛsɛ sɛ yɛfrɛ nnipa a “osukɔm” de wɔn nyinaa ma wɔbɛnom “nkwa nsu,” kyerɛ sɛ, ɛsɛ sɛ yɛka nokware a ɛwɔ Bible mu no kyerɛ nnipa a wɔpɛ sɛ wotie nyinaa. (Adiyisɛm 22:17) Nanso sɛ yebetumi ayɛ eyi a, gye sɛ ‘yɛkeka toatoam pɛpɛɛpɛ’ na yɛyɛ baako wɔ asafo no mu.—Efesofo 4:16.\n5, 6. Yɛyɛ asɛnka adwuma no a, sɛn na ɛka yɛn bom?\n5 Ɛsɛ sɛ yɛtoto nneɛma yiye na ama yɛatumi aka asɛmpa no akyerɛ nnipa bebree. Akwankyerɛ a yenya fi yɛn asafo mu no boa yɛn ma yɛyɛ saa adwuma yi. Sɛ yɛyɛ asɛnka nhyiam wie a, yɛkɔka Ahenni no ho Asɛmpa kyerɛ nkurɔfo. Yɛsan nso ma wɔn nhoma a yɛde sua Bible. Nokwasɛm ne sɛ, yɛde nhoma a yɛde sua Bible ɔpepem pii ama nkurɔfo wɔ wiase nyinaa. Ɛtɔ mmere bi a, wɔma yɛyɛ ɔsatu atitiriw. Sɛ wode wo ho hyɛ ɔsatu a ɛte saa mu a, ɛkyerɛ sɛ wo ne nnipa ɔpepem pii a wɔreka asɛm koro no ara wɔ wiase nyinaa ayɛ baako! Sɛ woyɛ saa a, na wo ne abɔfo nso a wɔreboa Onyankopɔn nkurɔfo ma wɔaka asɛmpa no abom reyɛ adwuma.—Adiyisɛm 14:6.\n6 Sɛ yɛkenkan Yearbook na yehu nkɔso a asɛnka adwuma no renya wɔ wiase nyinaa a, yɛn ani gye paa! Afei nso, sɛ yɛto nsa frɛ nkurɔfo ba yɛn amantam nhyiam ase a, ná yɛne yɛn nuanom a wɔwɔ wiase nyinaa ayɛ baako. Asɛm koro na yɛn nyinaa tie wɔ nhyiam no ase. Kasa ahorow a yetie, drama ne ɔyɛkyerɛ ahorow a yɛhwɛ no hyɛ yɛn nkuran ma yɛyɛ nea yebetumi biara wɔ Yehowa som mu. Afe biara nso, yɛkɔ Nkaedi ase a, yɛne yɛn nuanom a wɔwɔ wiase nyinaa yɛ baako. (1 Korintofo 11:23-26) Yɛn nyinaa hyiam da koro, Nisan 14, bere a owia akɔtɔ de kyerɛ sɛ yɛn ani sɔ nea Yehowa ayɛ ama yɛn no. Yɛyɛ saa a, na yɛredi Yesu ahyɛde so. Sɛ aka adapɛn kakra ma Nkaedi no adu a, yɛbom to nsa frɛ nnipa pii ma wɔbɛka yɛn ho wɔ saa afahyɛ titiriw yi ase.\n7. Sɛ yɛbom yɛ asɛnka adwuma no a, dɛn na yetumi yɛ?\n7 Sɛ mmoadabi no baako tew ne ho a, dɛn ara na obetumi ayɛ? Saa ara nso na yɛn nkutoo rentumi nka asɛmpa no nkyerɛ nnipa nyinaa. Nanso, esiane sɛ yɛbom yɛ adwuma no nti, yetumi ka Yehowa ho asɛm kyerɛ nnipa ɔpepem pii, na yetumi boa ebinom ma woyi Yehowa ayɛ na wɔhyɛ no anuonyam.\nMOMMA YƐNYƐ BAAKO WƆ ASAFO NO MU\n8, 9. (a) Mfatoho bɛn na Paulo de kyerɛɛ Kristofo sɛ ehia sɛ wɔyɛ baako? (b) Yɛbɛyɛ dɛn ayɛ baako wɔ asafo no mu?\n8 Paulo kyerɛkyerɛɛ sɛnea wɔahyehyɛ asafo no mu kyerɛɛ Efesofo no, na ɔma wohuu sɛ ɛsɛ sɛ asafo no mufo nyinaa ‘nyin wɔ nneɛma nyinaa mu.’ (Kenkan Efesofo 4:15, 16.) Paulo de nipadua no yɛɛ nhwɛso de kyerɛɛ sɛnea Kristoni biara betumi aboa ma asafo no ayɛ baako. Sɛ yɛyɛ saa a, na yɛredi Yesu a ɔne asafo no ti no akyi. Ɔkae sɛ nipadua akwaa no nyinaa bom yɛ adwuma ma “kwaa biara de nea ehia ma.” Sɛ yɛyɛ mmofra oo, mpanyin oo, yɛte apɔw oo, yɛnte apɔw oo, dɛn na ɛsɛ sɛ yɛn mu biara yɛ?\nDɛn na wubetumi ayɛ de aboa ma baakoyɛ atena asafo no mu?\n9 Yesu apaw mpanyimfo sɛ wonni asafo no anim, na ɔpɛ sɛ yɛkyerɛ obu ma wɔn na yedi akwankyerɛ biara a wɔde bɛma yɛn akyi. (Hebrifo 13:7, 17) Ɛwom, ɛtɔ da a, saa a yɛbɛyɛ no nna fam. Nanso sɛ yɛsrɛ Yehowa hɔ mmoa a, ɔde ne honhom kronkron bɛboa yɛn ma yɛatumi de akwankyerɛ biara a mpanyimfo no de bɛma yɛn no ayɛ adwuma. Afei nso, sɛ yɛbrɛ yɛn ho ase na yɛne asafo mu mpanyimfo no yɛ baako a, wo de hwɛ sɛnea yebetumi aboa asafo no. Baakoyɛ bɛtena yɛn asafo no mu, na ɔdɔ a yɛwɔ ma yɛn ho yɛn ho no mu bɛyɛ den paa.\n10. Dɛn na asafo mu asomfo yɛ de boa ma baakoyɛ tena asafo no mu? (Hwɛ mfonini a ɛwɔ adesua yi mfiase no.)\n10 Asafo mu asomfo nso boa ma baakoyɛ tena asafo no mu. Wɔyɛ adwumaden de boa mpanyimfo no, na yɛn ani sɔ nea wɔyɛ nyinaa. Ɛho nhwɛso ni. Asafo mu asomfo hwɛ sɛ yɛn nsa bɛka nhoma a yɛde bɛkɔ asɛnka, na wogye ahɔho a wɔba yɛn nhyiam no fɛw so. Wɔsan nso yɛ nnwuma ahorow de siesie Ahenni Asa so ma ɛhɔ tew kama. Sɛ yɛne anuanom mmarima yi bom yɛ adwuma a, ɛkyerɛ sɛ yɛyɛ baako na yɛwɔ nhyehyɛe pa a yɛde resom Yehowa.—Fa toto Asomafo Nnwuma 6:3-6 ho.\n11. Dɛn na mmerante betumi ayɛ de aboa ma baakoyɛ atena asafo no mu?\n11 Asafo mu mpanyimfo binom de mfe pii ayɛ adwumaden wɔ asafo no mu. Nanso ebia onyin nti, wontumi nyɛ pii sɛ kan no. Anuanom mmerante betumi aboa wɔn. Sɛ mpanyimfo no tete wɔn a, wobetumi de asafo no mu dwumadi pii ahyehyɛ wɔn nsa. Sɛ asafo mu asomfo yere wɔn ho a, daakye wobetumi abɛsom sɛ mpanyimfo. (1 Timoteo 3:1, 10) Mmerante binom a wɔsom sɛ mpanyimfo anya nkɔso pii. Seesei wɔsom sɛ amansin so ahwɛfo, na wɔreboa anuanom wɔ asafo ahorow pii mu. Sɛ mmerante yi wɔn yam som anuanom a, yɛn ani sɔ paa.—Kenkan Dwom 110:3; Ɔsɛnkafo 12:1.\nMOMMA YƐNYƐ BAAKO WƆ ABUSUA MU\n12, 13. Dɛn na ebetumi de baakoyɛ aba abusua mu?\n12 Yɛbɛyɛ dɛn aboa yɛn abusua ma baakoyɛ atena yɛn mu? Sɛ yɛyɛ abusua som nnawɔtwe biara a, ebetumi aboa yɛn. Sɛ awofo ne wɔn mma bom sua Yehowa ho ade a, ɔdɔ a ɛwɔ wɔn ntam no mu bɛyɛ den. Wobetumi de saa bere no abobɔ asɛm a wɔbɛka wɔ asɛnka mu so, na ɛbɛboa wɔn nyinaa ma wɔasiesie wɔn ho yiye. Sɛ abusua no mufo bɔ nokware no ho nkɔmmɔ, na wohu sɛ abusua no muni biara dɔ Yehowa na ɔpɛ sɛ ɔyɛ nea ɛsɔ Yehowa ani a, ɛma ayɔnkofa a ɛwɔ wɔn ntam mu yɛ den.\nSɛ awarefo dɔ Yehowa na wɔbom som no a, wɔbɛyɛ baako na wɔanya anigye wɔ wɔn aware mu\n13 Dɛn na ebetumi ama awarefo ayɛ baako? (Mateo 19:6) Sɛ wɔn mmienu nyinaa dɔ Yehowa na wɔbom som no a, wɔbɛyɛ baako na wɔanya anigye wɔ wɔn aware mu. Ɛsɛ sɛ wɔdodɔ wɔn ho nso, sɛnea Abraham ne Sara, Isak ne Rebeka, ne Elkana ne Hanah yɛe no. (Genesis 26:8; 1 Samuel 1:5, 8; 1 Petro 3:5, 6) Sɛ awarefo yɛ saa a, wɔbɛyɛ baako na wɔne Yehowa ntam bɛyɛ kama.—Kenkan Ɔsɛnkafo 4:12.\nAbusua som betumi aboa mpanyin ne mmofra nyinaa ma ayɔnkofa a ɛwɔ wɔn ntam mu ayɛ den (Hwɛ nkyekyɛm 12, 15)\n14. Sɛ wo kunu anaa wo yere nyɛ Yehowa somfo a, dɛn na wubetumi ayɛ ma w’aware asɔ?\n14 Bible ka pefee sɛ ɛnsɛ sɛ yɛware obi a ɔnsom Yehowa. (2 Korintofo 6:14) Nanso, anuanom bi wɔ hɔ a, wɔn kununom anaa wɔn yerenom nyɛ Yehowa Adansefo. Ebinom waree ansa na wɔrehu nokware no, nanso wɔn ahokafo ammɛyɛ Adansefo. Ebia afoforo nso waree Yehowa somfo, nanso wɔn kunu anaa wɔn yere fii asafo no mu. Sɛ ɛba saa a, Kristofo yɛ nea wobetumi biara de Bible mu afotu yɛ adwuma sɛnea ɛbɛyɛ a wɔn aware bɛkɔ so agyina. Ɛnyɛ bere nyinaa na ɛyɛ mmerɛw. Ɛho nhwɛso ni. Ná Mary ne ne kunu David nyinaa som Yehowa. Akyiri yi, David gyaee asafo nhyiam kɔ. Nanso, Mary bɔɔ mmɔden sɛ ɔbɛkɔ so ayɛ ɔyere pa na ɔde Bible mu asɛm abɔ ne bra. Ɔsan kyerɛkyerɛɛ ne mma nsia no Yehowa ho ade, na ɔtoaa so kɔɔ asafo nhyiam ne ɔmantam nhyiam. Mfe bi akyi, bere a Mary mma no nyinyinii na wɔn nyinaa tew wɔn ho no, ɔbɛyɛɛ ankonam, nanso ɔkɔɔ so som Yehowa. Afei, ne kunu David fii ase kenkan nsɛmma nhoma a na Mary de gu hɔ ma no no. Bere bi akyi no, ɔsan fii ase kɔɔ asafo nhyiam. Ná David banana a wadi mfe nsia no gyaw kwan to hɔ ma no bere nyinaa, na sɛ wamma adesua a, na abarimaa no ka sɛ, “Nanabarima, ɛnnɛ woamma adesua.” Mfe 25 akyi no, David san baa Yehowa nkyɛn, na seesei ɔne ne yere nyinaa ani agye sɛ wɔabom resom Yehowa bio.\n15. Awarefo a wɔn mfe akɔ anim bɛyɛ dɛn aboa awarefo a wɔyɛ mmerante ne mmabaa no?\n15 Ɛnnɛ, Satan de n’ani asi mmusua so. Ɛno nti na ɛsɛ sɛ okunu ne ɔyere a wɔsom Yehowa yɛ baako. Ɛmfa ho bere tenten a mode aware no, monhwɛ sɛ nea mo mu biara bɛka anaa ɔbɛyɛ no bɛma mo aware asɔ. Sɛ moyɛ awarefo a mo mfe akɔ anim a, mubetumi ayɛ nhwɛso pa ama awarefo a wɔyɛ mmerante ne mmabaa no. Ebia mubetumi ato nsa afrɛ wɔn ma wɔne mo abɛyɛ abusua som. Wobehu sɛ, sɛ awarefo bi waree akyɛ mpo a, ɛsɛ sɛ wɔdodɔ wɔn ho na wɔyɛ baako.—Tito 2:3-7.\n“YƐNKƆ YEHOWA BEPƆW SO”\n16, 17. Dɛn na Onyankopɔn asomfo a wɔayɛ baako rehwɛ kwan?\n16 Sɛ na Israelfo rekodi afahyɛ wɔ Yerusalem a, na wɔbom yɛ ade. Ná wɔfa nneɛma a wobehia wɔ akwantu no mu ansa na wɔasi kwan so. Afei na wɔbom twa kwan no, na obiara boa ne yɔnko. Ná wɔn nyinaa bom yi Yehowa ayɛ som no wɔ asɔrefie hɔ. (Luka 2:41-44) Ɛnnɛ, bere a yɛresiesie yɛn ho akɔ wiase foforo no mu no, ehia sɛ yɛka bom na yɛne yɛn ho yɛn ho tena baakoyɛ mu. Akwan bi wɔ hɔ a wubetumi afa so ayɛ eyi kɛse?\n17 Mpaapaemu wɔ wiase yi mu na nnipa adwene nhyia wɔ nneɛma pii ho. Nanso, yɛn de, yɛda Yehowa ase sɛ waboa yɛn ma yɛahu nokware no na ama yɛanya asomdwoe! Yehowa nkurɔfo a wɔwɔ wiase nyinaa resom no wɔ ɔkwan a ɔpɛ so. Ne titiriw, wɔ nna a edi akyiri yi mu no, Yehowa nkurɔfo ayɛ baako sen bere biara. Sɛnea Yesaia ne Mika hyɛɛ ho nkɔm no, yɛabom reforo akɔ “Yehowa bepɔw so.” (Yesaia 2:2-4; kenkan Mika 4:2-4.) Daakye, sɛ asase sofo nyinaa ‘bom yɛ adwuma’ na wɔde baakoyɛ som Yehowa a, yɛn ani begye paa!\nOnyankopɔn asomfo bom yɛ ade: Yɛde akwankyerɛ biara a wɔde ma yɛn wɔ asafo no mu yɛ adwuma. Yɛne yɛn nuanom mmarima ne mmea bom ka asɛmpa no. Abusua mu no, yɛdodɔ yɛn ho na yɛbom yɛ abusua som daa\nBaakoyɛ wɔ Onyankopɔn nkurɔfo mu: Baabiara a yɛwɔ wɔ wiase no, yɛn nyinaa som Yehowa, na yetie Yesu a ɔyɛ asafo no ti no. Esiane sɛ yɛn nyinaa ka asɛmpa no nti, yetumi ma nnipa ɔpepem pii a wɔwɔ wiase baabiara te. Afei nso, yɛn nyinaa tie Bible mu afotu, na ɛboa yɛn ma yɛbom yi Yehowa ayɛ


KENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nTETE Israel hene Salomo kae sɛ: “Na onyansafo ntie, na n’adenim nnɔɔso.” Yɛn mu pii asisi gyinae a ɛnyɛ papa wɔ mmere bi mu esiane sɛ yɛtotoo afotu a afoforo de maa yɛn ase nti.—Mmebusɛm 1:5.\nAkyiri yi, wɔkyerɛw Salomo nsɛm no wɔ Bible mu, a “mmɛ mpensa” a ɔkyerɛwee no ka ho. (1 Ahene 4:32) So yebetumi anya mfaso afi hu a yebehu ne nsɛm a nyansa wom no na yɛde adi dwuma no mu? Yiw. Ɛboa yɛn ma ‘yehu nyansa ne nteɛso, sɛ yɛmfa nhu nhumu nsɛm mu; sɛ yɛmfa nnye nimdeɛ nteɛso, trenee, atemmu ne ade a ɛteɛ.’ (Mmebusɛm 1:2, 3) Momma yensusuw akwankyerɛ anum a egyina Bible no so a ebetumi aboa yɛn ma yɛasisi gyinae a nyansa wom ho.\nSusuw Nea Ebefi Mu Aba Daakye no Ho\nNea ebefi gyinaesi binom mu aba no bɛyɛ nea ɛho hia paa. Enti, bɔ mmɔden di kan hu nea saa nneɛma ahorow a ebetumi afi mu aba no yɛ. Hwɛ yiye na bere tiaa mu mfaso a wubenya no ho akɔnnɔ annaadaa wo ma woammu w’ani angu nneɛma a ɛmfata a ebetumi afi mu aba daakye no so. Mmebusɛm 22:3 bɔ kɔkɔ sɛ: “Onitefo hu bɔne a ɛbɛba, na ɔde ne ho hintaw, na ntetekwaa fa mu, na wonya asotwe.”\nEbetumi ayɛ nea mfaso wɔ so sɛ wobɛkyerɛw nea ebefi mu aba ntɛm ne nea ebefi mu aba akyiri yi no agu krataa so. Ebia bere tiaa mu mfaso a ebefi adwuma bi a wobɛpaw mu aba bɛyɛ akatua pa ne adwuma a anigye wom. Nanso, so adwuma a enni daakye pa betumi aka nea ebefi adwuma no mu aba akyiri yi no ho? So ebia bere bi akyi no, adwuma no bɛhwehwɛ sɛ wutu kɔ baabi foforo, na ebia woafi nnamfo ne abusuafo nkyɛn? So ebetumi de wo aba tebea bɔne bi mu anaa ebia ɛbɛyɛ nea w’ani nnye ho araa ma ɛbɛma woate nka sɛ woahaw kɛse? Fa ahwɛyiye kari mfaso ne ɔhaw a ɛwom no hwɛ, na afei hu nea ɛsɛ sɛ wode di kan.\nGye Bere a Ɛdɔɔso Sɛnea Ɛsɛ\nƐnyɛ den sɛ gyinae a wɔde ahopere si betumi adan nea nyansa nnim. Mmebusɛm 21:5 bɔ kɔkɔ sɛ: “Nsiyɛfo adwene de adedodow ara na ɛba, na obiara a ɔpere ho no, ɛde no kɔ ohia nko mu.” Sɛ nhwɛso no, ɛsɛ sɛ mmabun a wɔanya nna ho akɔnnɔ a ɛmfata no tɔ wɔn bo ase ansa na wɔasi gyinae sɛ wɔbɛware. Anyɛ saa a, wobehu nokwasɛm a ɛwɔ William Congreve, Engiresi agorukyerɛwfo wɔ afeha a ɛtɔ so 18 no mfiase mu no, nsɛm yi mu sɛ: “Wɔn a wɔpere wɔn ho ware no benu wɔn ho wɔ wɔn adeyɛ no ho akyɛ.”\nNanso, bere a ɛdɔɔso sɛnea ɛsɛ a wubegye no nkyerɛ mmɔtohɔ. Gyinaesi ahorow bi ho hia araa ma ɛyɛ nea nyansa wom sɛ yɛbɔ mmɔden biara a yebetumi si no ntɛmso. Nan ase twentwɛn a ɛho nhia betumi ama yɛn ankasa ne afoforo ahwere ade kɛse. Gyinaesi a wɔkɔ so tu hyɛ da sɛnea ɛnsɛ no ankasa betumi ayɛ gyinaesi—ebetumi ayɛ gyinaesi a nyansa nnim.\nGye Afotu Tom\nEsiane sɛ tebea abien biara nni hɔ a ɛyɛ pɛpɛɛpɛ nti, ebia nnipa baanu rentumi nsi gyinae koro no ara bere a wohyia tebea koro no. Nanso, mfaso da so wɔ so sɛ yebetie sɛnea afoforo sii gyinae wɔ nsɛm a ɛte sɛ yɛn de ho no. Bisa wɔn sɛnea wohu saa gyinae a wosii no mprempren. Sɛ nhwɛso no, bere a worepaw adwuma bi no, bisa wɔn a wɔreyɛ saa adwuma no bi dedaw no ma wɔnka adwuma no afã horow nyinaa ho asɛm nkyerɛ wo. Dɛn mfaso na wɔanya afi nea wɔpawee no mu, na dɛn na ayɛ akwanside anaa asiane ama wɔn?\nWɔbɔ yɛn kɔkɔ sɛ: “Wɔkwati agyinakɔ a, tirimpɔw yɛ ɔkwa, na agyinatufo pii mu na ebegyina.” (Mmebusɛm 15:22) Nokwarem no, sɛ yɛrehwehwɛ afotu na yɛresua ade fi afoforo suahu mu a, ɛsɛ sɛ yenya ntease sɛ yɛn ankasa na yebesi gyinae a etwa to na yɛagye ho asodi ato yɛn ho so koraa.—Galatifo 6:4, 5.\nTie Ahonim a Woatete No Yiye No\nYɛn ahonim betumi aboa yɛn ma yɛasi gyinae a ɛne nnyinasosɛm titiriw a yɛpaw sɛ yɛde bɛtra ase no hyia. Wɔ Kristoni fam no, eyi kyerɛ sɛ yɛbɛtete ahonim no na ayɛ n’ade ma ɛne Onyankopɔn nsusuwii ahyia. (Romafo 2:14, 15) Onyankopɔn Asɛm ka kyerɛ yɛn sɛ: “Hu no w’akwan nyinaa mu, na ɔno na ɔbɛteɛ w’akwan.” (Mmebusɛm 3:6) Ɛwom, wɔ mmeae bi no, nnipa baanu—a obiara wɔ ahonim a watete no yiye—betumi asi gyinae a ɛsono emu biara.\nNanso, ahonim a wɔatete no yiye remfa hokwan a wɔde paw nea wɔpɛ no nni dwuma bere a Onyankopɔn Asɛm kasa tia dekode a wɔredi ho dwuma no. Sɛ nhwɛso no, ahonim a wɔamfa Bible nnyinasosɛm ahorow antete no no bɛma kwan ma ɔbea ne ɔbarima asɔ fata a wɔfata wɔn ho ahwɛ denam tra a wɔbɛtra abom ansa na wɔaware no so. Ebia wobesusuw sɛ wɔasi gyinae pa, adwennwen ho sɛ ɛno bɛma wɔakwati sɛ wɔde ahopere bɛhyɛn aware a nyansa nnim mu. Ebia wɔn ahonim remmu wɔn fɔ. Nanso, obiara a okura Onyankopɔn adwene a ɛfa ɔbea ne ɔbarima nna ho no bɛpo bere tiaa mu nhyehyɛe ne ɔbrasɛe a ɛte saa no.—1 Korintofo 6:18; 7:1, 2; Hebrifo 13:4.\nSɛnea Wo Gyinaesi Ka Afoforo\nMpɛn pii no, ebia wo gyinaesi ahorow bɛka afoforo. Enti, nhyɛ da nsi gyinae a nyansa nnim—nea ɛyɛ agyimisɛm mpo—a ebetumi asɛe abusuabɔ a ɛsom bo a ɛda wo ne wo nnamfo ne abusuafo, anaa nea ɛsen ne nyinaa no, Onyankopɔn ntam, no da. Mmebusɛm 10:1 ka sɛ: “Ɔba nyansafo ma n’agya ani gye, na ɔba kwasea yɛ ne na awerɛhow.”\nƆkwan foforo so no, hu sɛ edu mmere bi a ɛsɛ sɛ yɛpa yɛn nnamfo mu. Sɛ mfatoho no, ebia wubesi gyinae sɛ wobɛpo kan nyamesom adwene a na wukura a seesei woabehu sɛ ɛne Kyerɛwnsɛm no nhyia no. Anaasɛ ebia wubesi gyinae sɛ wobɛyɛ nsakrae kɛse wɔ wo nipasu mu esiane ɔpɛ a wowɔ sɛ wobɛma w’asetra ne Onyankopɔn akwankyerɛ a woagye atom mprempren no ahyia nti. Ebia wo nnamfo anaa abusuafo binom ani nnye wo gyinaesi no ho, nanso gyinaesi biara a ɛsɔ Onyankopɔn ani no yɛ gyinaesi pa.\nFi Nyansa Mu Si Gyinae a Ɛsen Biara\nNea nnipa dodow no ara nnim no, ɛsɛ sɛ obiara si gyinae wɔ nkwa ne owu ho nnɛ. Tebea a ɛte saa ara na tete Israelfo a na wɔabɔ nsra wɔ Bɔhyɛ Asase no ahye so no hyiae wɔ 1473 A.Y.B. mu. Bere a Mose resom sɛ Onyankopɔn kasamafo no, ɔka kyerɛɛ wɔn sɛ: “Mede nkwa ne owu, nhyira ne nnome masi mo anim; enti fa nkwa, na wo ne w’asefo nnya nkwa, na dɔ [Yehowa, NW] wo Nyankopɔn na tie ne nne na bata ne ho, efisɛ ɛne wo nkwa ne wo nna dodow, na woatra asase a [Yehowa, NW] kaa w’agyanom Abraham, Isak ne Yakob ntam sɛ ɔde bɛma wɔn no so.”—Deuteronomium 30:19, 20.\nBible nkɔmhyɛ ne mmerebu da no adi sɛ yɛte “mmere a emu yɛ den” mu “na wi yi ase su retwam.” (2 Timoteo 3:1; 1 Korintofo 7:31) Nsakrae a wɔkaa ho asɛm no bɛkɔ akowie adesamma nhyehyɛe a aporɔw no sɛe mu, na Onyankopɔn wiase foforo a trenee te mu besi n’ananmu.\nYɛadu saa wiase foforo no aboboano. So wobɛhyɛn asase a ɛwɔ Onyankopɔn Ahenni ase no mu akonya daa nkwa? Anaa wobeyi wo afi asase no so bere a wɔsɛe Satan nhyehyɛe yi no? (Dwom 37:9-11; Mmebusɛm 2:21, 22) Ɛsɛ sɛ w’ankasa na wusi gyinae fa ɔkwan a wopɛ sɛ wudi akyi mprempren no ho, gyinaesi a ɛfa owu ne nkwa ho ankasa. So w’ani begye ho sɛ wubenya mmoa a ɛbɛma woasi gyinae a ɛteɛ, gyinaesi a nyansa wom no?\nNea edi kan a ɛfa gyinae a wubesi apaw nkwa ho no hwehwɛ sɛ wubehu Onyankopɔn ahwehwɛde ahorow. Wɔ ne fa kɛse mu no, asɔre ahorow no antumi anna saa ahwehwɛde ahorow no adi ankyerɛ pɛpɛɛpɛ. Wɔn akannifo no adaadaa nnipa ma wɔagye atosɛm adi na wɔayɛ nneɛma a ɛnsɔ Onyankopɔn ani mpɛn pii. Wɔatoto kyerɛ a ɛsɛ sɛ wɔkyerɛ hia a ehia sɛ obi ankasa si gyinae sɛ ɔbɛsom Onyankopɔn wɔ “honhom ne nokware mu” no ase. (Yohane 4:24) Ɛno nti na nnipa pii nyɛ saa no. Nanso hyɛ nea Yesu kae yi nsow: “Nea ɔnka me ho no, na ɔne me anya; na nea ɔne me mmoaboa ano no, na ɔhwete mu.”—Mateo 12:30.\nYehowa Adansefo de anigye boa nkurɔfo ma wonya Onyankopɔn Asɛm ho nimdeɛ yiye. Wɔne ankorankoro anaa akuw yɛ Bible adesua wɔ bere ne beae a eye ma wɔn. Ɛsɛ sɛ wɔn a wɔpɛ sɛ wonya saa nhyehyɛe yi so mfaso no ne Adansefo a wɔwɔ mpɔtam hɔ di nkitaho anaa wɔkyerɛw krataa kɔma wɔn a wotintim Ɔwɛn-Aban no.\nƐwom, ebia ebinom wɔ mfitiase nimdeɛ fa nea Onyankopɔn hwehwɛ no ho dedaw. Ebia wɔagye nokware a Bible yɛ ne ho a wotumi de to so no adi. Nanso, wɔn mu pii atu gyinaesi a ɛfa wɔn ho a wobehyira ama Onyankopɔn ho no ahyɛ da. Dɛn ntia? Ebia ɛbɛyɛ nneɛma pii ntia.\nSo ebetumi aba sɛ wonnim hia a ɛho hia sɛ wɔyɛ saa ntia? Yesu kaa no pefee sɛ: “Ɛnyɛ obiara a ose me sɛ Awurade, Awurade no na ɔbɛkɔ ɔsoro ahenni mu, na nea ɔyɛ m’agya a ɔwɔ soro no apɛde no.” (Mateo 7:21) Bible nimdeɛ nkutoo nnɔɔso; ɛhwehwɛ sɛ wɔde di dwuma nso. Tete Kristofo asafo no yɛɛ nhwɛso too hɔ. Yɛkenkan afeha a edi kan no mufo bi ho asɛm sɛ: “Na wogyee Filipo a ɔka Onyankopɔn ahenni ne Yesu Kristo din ho asɛmpa no dii no, mmarima ne mmea ma wɔbɔɔ wɔn asu.” (Asomafo no Nnwuma 2:41; 8:12) Enti, sɛ obi fi koma nyinaa mu gye Onyankopɔn Asɛm tom, gye nea ɛka di, na ɔma n’asetra ne Onyankopɔn gyinapɛn hyia a, dɛn na esiw n’asubɔ a ɛyɛ n’ahosohyira ho sɛnkyerɛnne no kwan? (Asomafo no Nnwuma 8:34-38) Nokwarem no, sɛ ɔbɛsɔ Onyankopɔn ani a, ɛsɛ sɛ ofi ɔpɛ ne koma a anigye ahyɛ no ma mu tu saa anammɔn no.—2 Korintofo 9:7.\nEbia ebinom bɛte nka sɛ wɔn nimdeɛ nnɔɔso a ɛbɛma wɔahyira wɔn nkwa so ama Onyankopɔn. Nanso, obiara a ɔrefi asetra foforo ase no nimdeɛ nnɔɔso. Obi a ne ho akokwaw wɔ adwuma bi mu bɛn na obetumi aka sɛ ne nimdeɛ a ɔwɔ wɔ adwuma no ho mprempren te sɛ bere a na ɔrefi ase no? Gyinae a wubesi sɛ wobɛsom Onyankopɔn no hwehwɛ ara kɛkɛ sɛ wubenya Bible mfitiase nkyerɛkyerɛ ne nnyinasosɛm ho nimdeɛ, na woanya ɔpɛ a efi koma mu sɛ wobɛtra ase ma ɛne no ahyia.\nSo ebinom twentwɛn wɔn nan ase sɛ wobesi gyinae esiane suro a wosuro sɛ ebia wɔrentumi nkɔ so ntra ase mma ɛne no nhyia nti? Nnipa bɔhyɛ pii wɔ hɔ a wɔbɔ hu kakra sɛ wontumi nnu ho. Ebia ɔbarima a osi gyinae sɛ ɔbɛware na wawo mma bɛte nka sɛ ɔmfata yiye, nanso bɔ a ɔbɛhyɛ no hyɛ no nkuran ma ɔyɛ nea obetumi nyinaa wɔ gyinaesi no ho. Saa ara na ehu betumi aka ɔbabun a wanya tumi krataa foforo a wɔde ka afiri sɛ ebia obenya kar akwanhyia—titiriw no sɛ onim sɛ mmabun a wɔka afiri taa nya kar akwanhyia sen wɔn a wɔn mfe akɔ anim no a. Nanso, nimdeɛ a ɛte saa betumi ayɛ nea mfaso wɔ so ma ɔde ahwɛyiye paa aka afiri. Kwati a ɔbɛkwati sɛ obegye tumi krataa a wɔde ka afiri no nyɛ ano aduru!\nSi Nkwa Ho Gyinae!\nBible no da no adi sɛ ɛrenkyɛ na mprempren amammui, sikasɛm, ne wiase nyinaa nyamesom nhyehyɛe ne wɔn a wogyina akyi no afi asase so. Nanso, ankorankoro a wɔasi gyinae pa wɔ nkwa ho na wɔyɛ wɔn ade ma ɛne no hyia no benya wɔn ti adidi mu. Sɛ́ wɔn a wɔde wɔn befi wiase foforo no ase no, wobenya Onyankopɔn atirimpɔw a ɛne sɛ ɔbɛsan de mfitiase paradise tebea no asi hɔ no mu kyɛfa. So wode wo ho bɛhyɛ adwuma a ɛyɛ anigye yi mu wɔ Onyankopɔn akwankyerɛ ase?\nSɛ saa a, si gyinae sɛ wubesua Onyankopɔn Asɛm. Si gyinae sɛ wubesua ɔsoro ahwehwɛde ahorow a ɛbɛma woasɔ Onyankopɔn ani no. Si gyinae sɛ wubedu ho. Nea ɛsen ne nyinaa no, si gyinae sɛ wubekura wo gyinaesi no mu akosi ase. Sɛ yebetwa no tiaa a, si nkwa ho gyinae!\n[Mfonini ahorow wɔ kratafa 4]\nGye bere pii fa sisi gyinae a anibere wom\nGye afotu tom bere a worepaw adwuma no\nWɔn a wosi gyinae sɛ wɔbɛsom Onyankopɔn mprempren no benya asase a wɔbɛyɛ no paradise no mu kyɛfa\nShare Share Wobɛyɛ Dɛn Atumi Asisi Gyinae Pa?\nw03 10/15 kr. 4-7


ኢያሱ 2 NASV – Yosua 2 ASCB | Biblica\nኢያሱ 2 NASV – Yosua 2 ASCB\nRahab Bɔ Akwansrafoɔ Ho Ban\n1Afei, Yosua somaa akwansrafoɔ baanu wɔ kɔkoam firii Israelfoɔ atenaeɛ a ɛwɔ Sitim. Ɔka kyerɛɛ wɔn sɛ, “Monkɔsra asase a ɛda Yordan agya no, ne titire ne deɛ atwa Yeriko ho ahyia no.” Enti, mmarima baanu no sii mu kɔduruu odwamanfoɔ bi a ne din de Rahab fie na wɔtenaa hɔ anadwo no.\n2Obi kɔka kyerɛɛ Yerikohene sɛ, “Anadwo yi ara, Israelfoɔ no bi aba ha a wɔrebɛsra asase yi.” 3Enti Yerikohene soma kɔɔ Rahab nkyɛn kɔka kyerɛɛ no sɛ, “Fa mmarima a wɔabɛsoɛ wo no ma yɛn. Wɔyɛ akwansrafoɔ a wɔrebɛsra yɛn asase yi ahwehwɛ ɛkwan a wɔbɛfa so ato ahyɛ yɛn so.”\n4Rahab a na ɔde mmarima baanu no asie no buaa sɛ, “Mmarima no baa me ha deɛ, nanso mennim baabi a wɔfiri baeɛ. 5Adeɛ reyɛ asa a wɔrebɛtoto kuropɔn no apono mu no na wɔkɔeɛ, nso manhunu baabi a wɔfaeɛ. Sɛ moyɛ ntɛm ti wɔn a, ebia, mobɛto wɔn.” 6(Nanso, na ɔde wɔn akɔhyɛ ɛdan atifi, akɔhinta ɔkyɛnkyɛn a waboa ano akuakuo ase.) 7Enti, ɔhene asomafoɔ no sii mu sɛ wɔrekɔhwehwɛ akwansrafoɔ no wɔ ɛkwan a ɛkɔ Asubɔnten Yordan atwareeɛ hɔ. Asomafoɔ no firii hɔ ara pɛ na wɔtotoo kuropɔn no apono mu.\n8Ansa na akwansrafoɔ no rebɛda anadwo no, Rahab kɔɔ ɛdan no atifi ne wɔn kɔkasaeɛ sɛ, 9“Menim sɛ Awurade de saa asase yi ama mo. Yɛn nyinaa suro mo. Yɛn mu biara abɔ huboa. 10Yɛate sɛdeɛ Awurade maa Ɛpo Kɔkɔɔ no weeɛ ma monyaa ɛkwan faa mu ɛberɛ a mofirii Misraim no. Na yɛnim sɛdeɛ moyɛɛ Sihon ne Og a na wɔyɛ Amorifoɔ ahemfo wɔ Asubɔnten Yordan apueeɛ fam no ne sɛdeɛ mosɛee wɔn nkurɔfoɔ pasaa no. 11Ɛnyɛ nwanwa sɛ yɛn akoma atu na yɛabɔ huboa. Obiara nni akokoɔduru a sɛ ɔte nsɛm a ɛte sei a, ɔbɛko. Na Awurade, mo Onyankopɔn no, ne otumfoɔ Onyankopɔn a ɔwɔ sorosoro ne asase ase.\n12“Enti momfa Awurade nka ntam nkyerɛ me sɛ, ɛsiane sɛ maboa mo enti, mobɛyɛ me ne mʼabusuafoɔ adom. Momfa biribi nsi mo bɔhyɛ so sɛ, 13moko fa Yeriko a, morenkum me ne mʼagya ne me maame, me nuammarima ne nuammaa ne wɔn mʼabusuafoɔ nyinaa.”\n14Mmarima no penee so kaa sɛ, “Yɛde yɛn nkwa si yɛn bɔhyɛ so. Sɛ woanyi yɛn amma na sɛ Awurade de asase no ma yɛn a, yɛbɛdi yɛn bɔhyɛ so.”\n15Esiane sɛ wɔsii Rahab fie sii kuro no ɔfasuo so enti, ɔde ahoma sianee wɔn faa mpomma mu ma wɔsii fam. 16Afei ɔka kyerɛɛ wɔn sɛ, “Monnwane mfa bepɔ so ɔman no so. Momfa mo ho nsie nnansa kɔsi sɛ atifoɔ no a wɔrehwehwɛ mo no bɛsane wɔn akyi ansa na moakɔ mo kwan.”\n17Ansa na mmarima no bɛkɔ no, wɔka kyerɛɛ no sɛ, “Yɛbɛbɔ mo nkwa ho ban 18na mmom, gya ahoma kɔkɔɔ a ɛsɛn wo mpomma ano no na ma wʼabusuafoɔ a ɛyɛ wʼagya, wo maame, wo nuammarima ne wɔn mmusuafoɔ nyinaa mmɛhyɛ efie no mu a wɔnnkɔ baabiara. 19Sɛ wɔpue si abɔntene a, wɔbɛkum wɔn nyinaa na obi rentumi mmɔ yɛn soboɔ sɛ yɛabu yɛn ntam so. Na yɛka ntam sɛ, obiara a ɔhyɛ efie yi mu no, wɔrenkum no. Obiara nso rentene ne nsa wɔ wɔn so. 20Na sɛ wodi yɛn hwammɔ deɛ a, ntam yi renkyekyere yɛn wɔ ɛkwan biara so.”\n21Ɔbaa no buaa sɛ, “Mepene mo nhyehyɛeɛ no nyinaa so.”\nƆgyaa wɔn ɛkwan wɔ ɛberɛ a ahoma kɔkɔɔ no sɛne efie no mpomma no ano.\n22Akwansrafoɔ no kɔɔ bepɔ asase no so kɔtenaa hɔ nnansa. Atifoɔ no hwehwɛɛ ɛkwan no so baabiara, sane kɔɔ wɔn kurom a wɔanhunu akwansrafoɔ no wɔ baabiara. 23Afei akwansrafoɔ baanu no siane firii bepɔ asase no so twaa Asubɔnten Yordan bɛkaa nsɛm a ɛtoo wɔn nyinaa kyerɛɛ Yosua. 24Wɔkaa sɛ, “Ampa ara Awurade de asase no nyinaa bɛma yɛn, ɛfiri sɛ, yɛn ho hu atɔ nnipa a wɔwɔ asase no so nyinaa so.”\nASCB : Yosua 2


Tumi a Ɛsɛe Ade—‘Yehowa Yɛ Ɔdɔmmarima’\nNÁ WƆAKA Israelfo no ahyem—na wɔaka abotan a wontumi mforo ne ɛpo a wontumi ntwa ntam. Ná Misrifo asraafo, awudifo atirimɔdenfo no taa wɔn so denneennen a na wɔasi wɔn bo sɛ wɔbɛtɔre wɔn ase. * Nanso, Mose hyɛɛ Onyankopɔn nkurɔfo no nkuran sɛ wɔmmpa abaw. Ɔmaa wɔn awerɛhyem sɛ: “[Yehowa, NW] bɛko ama mo.”—Exodus 14:14.\n2 Ɛno mpo no, ɛda adi sɛ Mose su frɛɛ Yehowa, na Onyankopɔn gyee so sɛ: “Ɛdɛn na wusu frɛ me? . . . Ma wo poma no so, na teɛ wo nsa ɛpo no so, na bae mu.” (Exodus 14:15, 16) Wo de yɛ nsɛm a efii ase sisii no ho mfonini hwɛ. Yehowa hyɛɛ ne bɔfo bi ntɛm ara, na omununkum dum no kodii wɔn akyi, ebia emu trɛw yɛe sɛ ɔfasu siw Misrifo no kwan a na wɔbɛfa so atow ahyɛ Israelfo so no. (Exodus 14:19, 20; Dwom 105:39) Mose teɛɛ ne nsa. Mframa a ano yɛ den paee ɛpo no mu. Ɛbɛyɛ sɛ nsu no kyenkyenee gyinae sɛ afasu, na ɛpaee kwan a emu trɛw a ɔman mũ no nyinaa betumi afa so!—Exodus 14:21; 15:8.\n3 Bere a Farao hyiaa tumi a wɔdaa no adi wɔ saa kwan yi so no, na anka ɛsɛ sɛ ɔma n’asraafo no san wɔn akyi. Mmom, ɔhantanfo Farao kae sɛ wɔntow nhyɛ wɔn so. (Exodus 14:23) Misrifo no de ahopere tiw wɔn sii ɛpo bun no mu, nanso ankyɛ na wɔn ntua no yɛɛ basaa bere a wɔn nteaseɛnam no anan fii ase hunhuanee no. Bere a Israelfo no duu nsu no agya dwoodwoo no, Yehowa hyɛɛ Mose sɛ: “Teɛ wo nsa ɛpo no so, na nsu no nsan mmra Misrifo ne wɔn nteaseɛnam ne wɔn apɔnkɔfo no so.” Nsu a adan afasu no bubui kataa Farao ne ne dɔm no so!—Exodus 14:24-28; Dwom 136:15.\n5 Wɔbɔ Onyankopɔn abodin bɛyɛ mpɛn ahasa wɔ Hebri Kyerɛwnsɛm no mu ne mpɛn abien wɔ Kristofo Hela Kyerɛwnsɛm no mu sɛ ‘asafo Yehowa.’ (1 Samuel 1:11) Sɛ́ Otumfo Pumpuni no, Yehowa di abɔfo dɔm asafo so. (Yosua 5:13-15; 1 Ahene 22:19) Tumi a asafo yi wɔ a wɔde sɛe ade no yɛ nwonwa. (Yesaia 37:36) Ɛnyɛ anigye sɛ yebesusuw nnipa a wɔsɛe wɔn ho. Nanso, ɛsɛ sɛ yɛkae sɛ Onyankopɔn akodi nte sɛ nnipa akodi a enni nnyinaso no. Ebia asraafo ne amammui akannifo bɛbɔ mmɔden akyerɛ sɛ wɔn ntua wɔ nnyinaso pa. Nanso, anibere ne pɛsɛmenkominya na ɛma nnipa di ako bere nyinaa.\n6 Nea ɛne no bɔ abira no, ɛnyɛ nkate a enni nnyinaso na ɛma Yehowa yɛ ade. Deuteronomium 32:4 ka sɛ: “Ɔbotan no, n’adeyɛ yɛ pɛ, na n’akwan nyinaa yɛ trenee; ɔyɛ nokware Nyankopɔn na nkontompo nni no mu; ɔtreneeni ne teefo ne no.” Onyankopɔn Asɛm kasa tia abufuhyew, atirimɔdensɛm, ne basabasayɛ. (Genesis 49:7; Dwom 11:5) Enti Yehowa nyɛ biribi a enni nnyinaso. Ɔntaa mfa ne tumi a ɛsɛe ade no nni dwuma, na ɔde di dwuma bere a ɛno ne ade a ɛfata paa sɛ ɔyɛ. Ɛte sɛ nea ɔnam ne diyifo Hesekiel so kae no: “So ɔpɛ na mepɛ ɔbɔnefo wu? [Yehowa, NW] Nyankopɔn asɛm ni; so ɛnyɛ́ sɛ ɔsan fi ne kwan so na onya nkwa na mepɛ?”—Hesekiel 18:23.\n7 Ɛnde, dɛn nti na Yehowa de tumi a ɛsɛe ade no di dwuma? Ansa na yebebua no, ɛsɛ sɛ yɛkae ɔtreneeni Hiob. Satan twaa mpoa sɛ ebia Hiob—nokwarem no, onipa biara—bekura ne mudi mu wɔ sɔhwɛ mu anaa. Yehowa buaa saa mpoatwa no denam ma a ɔmaa Satan sɔɔ Hiob hwɛe no so. Ne saa nti, Hiob yaree, ɔhweree n’ahode, na ɔhweree ne mma. (Hiob 1:1–2:8) Bere a na Hiob nnim nea ɛrekɔ so no ho hwee no, odii mfomso kae sɛ n’amanehunu no yɛ Onyankopɔn asotwe a ɛnteɛ a aba ne so. Obisaa Onyankopɔn nea enti a Wayɛ no ‘ade a ɔne no anya,’ ne ne “tamfo,” no ho asɛm.—Hiob 7:20; 13:24.\n8 Aberante bi a ne din de Elihu daa mfomso a ɛwɔ Hiob nsusuwii mu no adi sɛ: “Woka sɛ: Me trenee sen Onyankopɔn de.” (Hiob 35:2) Yiw, nyansa nnim sɛ yebesusuw sɛ yenim biribi sen Onyankopɔn, anaasɛ yebenya adwene sɛ wayɛ ade wɔ ɔkwan a ɛmfata so. Elihu kae sɛ: “Ɛmpare Onyankopɔn sɛ obedi asɛmmɔne, na Otumfoɔ bedi amumɔyɛsɛm.” Akyiri yi, ɔkae sɛ: “Otumfoɔ de, yenhu no, ɔyɛ tumi mu ɔkɛse, na ɔrenkyea atemmu ne trenee a ɛdɔɔso.” (Hiob 34:10; 36:22, 23; 37:23) Yebetumi anya ahotoso sɛ sɛ Onyankopɔn ko a, na ɔwɔ nnyinasosɛm a ɛfata a ɔde yɛ saa. Bere a ɛno wɔ yɛn adwenem no, ma yɛnhwehwɛ nneɛma a enti ɛtɔ mmere bi a asomdwoe Nyankopɔn no dan ɔkofo no mu.—1 Korintofo 14:33.\n9 Bere a Mose kamfoo Onyankopɔn sɛ “dɔmmarima” wiei no, ɔkae sɛ: “Hena na ɔte sɛ wo, [Yehowa, NW], wɔ anyame mu? Hena na ɔte sɛ wo, kronkronyɛ mu onuonyamfo.” (Exodus 15:11) Odiyifo Habakuk kyerɛw saa ara sɛ: “Wo a w’aniwa yɛ kronkron a wuntumi nhwɛ bɔne na wuntumi nhwɛ ɔhaw.” (Habakuk 1:13) Ɛwom sɛ Yehowa yɛ ɔdɔ Nyankopɔn, nanso ɔyɛ Onyankopɔn a ɔyɛ kronkron, ɔpɛ trenee, na obu atɛntrenee nso. Ɛtɔ mmere bi a su a ɛtete saa no hyɛ no ma ɔde ne tumi a ɛsɛe ade no di dwuma. (Yesaia 59:15-19; Luka 18:7) Enti sɛ Onyankopɔn di ako a, ɔnsɛe ne kronkronyɛ no. Mmom no, esiane sɛ ɔyɛ kronkron nti na odi ako.—Exodus 39:30.\n10. (a) Bere bɛn ne ɔkwan bɛn so na ɛho behiae sɛ Onyankopɔn di ako nea edi kan? (b) Ɔkwan bɛn so nkutoo na wɔnam betumi ayi ɔtan a wɔkaa ho asɛm siei wɔ Genesis 3:15 no afi hɔ, na mfaso ahorow bɛn na adesamma atreneefo benya?\n10 Susuw tebea a ɛsɔree bere a nnipa baanu a wodi kan, Adam ne Hawa, tew atua tiaa Onyankopɔn no ho hwɛ. (Genesis 3:1-6) Sɛ Yehowa maa wɔn amumɔyɛ no ho kwan a, anka ɔsɛee n’akasa gyinabea sɛ Amansan Hene no. Sɛ́ trenee Nyankopɔn no, na ɛsɛ sɛ obu wɔn kumfɔ. (Romafo 6:23) Wɔ Bible mu nkɔmhyɛ a edi kan mu no, ɔka siei sɛ ɔtan bɛda n’ankasa asomfo ne “ɔwɔ” no, Satan, akyidifo ntam. (Adiyisɛm 12:9; Genesis 3:15) Awiei koraa no, Satan a wɔbɛpɛtɛw no nkutoo so na wɔnam betumi ayi ɔtan yi afi hɔ. (Romafo 16:20) Nanso, saa atemmu no de nhyira pii bɛbrɛ adesamma atreneefo, na wɔayi Satan nkɛntɛnso afi asase so, na abɔ kwan ama wiase nyinaa paradise aba. (Mateo 19:28) Enkosi saa bere no, wɔn a wɔagyina Satan afã no bɛkɔ so ayɛ asiane ama Onyankopɔn nkurɔfo wɔ honam fam ne honhom fam yiyedi mu. Ɛtɔ mmere bi a na ɛsɛ sɛ Yehowa de ne ho gye nsɛm mu.\n11 Ne ho a ɔde gye nsɛm mu saa no ho nhwɛso ne Noa bere so Nsuyiri no. Genesis 6:11, 12 ka sɛ: “Na asase asɛe wɔ Onyankopɔn anim, na anuɔden ahyɛ asase so ma. Na Onyankopɔn huu asase, na hwɛ, asɛe, efisɛ ɔhonam nyinaa asɛe wɔn kwan wɔ asase so.” So na Onyankopɔn bɛma abɔnefo asɛe abrabɔ pa kakra a na aka wɔ asase so no koraa? Dabi. Yehowa tee nka sɛ ɛsɛ sɛ ɔde wiase nyinaa nsuyiri ba beyi basabasayɛfo ne ɔbrasɛefo fi asase so.\n12 Saa ara na atemmu a Onyankopɔn de baa Kanaanfo so no te. Yehowa daa no adi sɛ Abraham mu na “aseni” bi a asaase so mmusuakuw nyinaa bɛfa ne so anya nhyira befi aba. Nea ɛne saa atirimpɔw no hyia no, Onyankopɔn hyɛe sɛ ɔde Kanaan asase, asase a na nkurɔfo a wɔfrɛ wɔn Amorifo te so no bɛma Abraham asefo. Ɔkwan bɛn so na na Onyankopɔn bedi bem wɔ tu a na obetu saa nkurɔfo yi afi wɔn asase so no ho? Yehowa ka siei sɛ na tu a wobetu wɔn no bɛba bɛyɛ mfirihyia 400 akyi—kosi sɛ “Amorifo amumɔyɛ” ‘bewie du.’ * (Genesis 12:1-3; 13:14, 15; 15:13, 16; 22:18) Saa bere no mu no, Amorifo no bra sɛe kɔɔ akyiri. Kanaan bɛyɛɛ asase a abosonsom, mogyahwiegu, ne nna mu ɔbrasɛe ahyɛ so ma. (Exodus 23:24; 34:12, 13; Numeri 33:52) Asase no sotefo kunkum mmofra mpo wɔ ogya mu de bɔɔ afɔre. So na Onyankopɔn a ɔyɛ kronkron no bɛma ne nkurɔfo ahu abɔnefosɛm a ɛte saa? Dabi! Ɔkae sɛ: “Asase no so agu fi, enti na meretua ɛso amumɔyɛ no so ka, na asase no afe ɛsotefo no.” (Leviticus 18:21-25) Nanso, Yehowa ankunkum nkurɔfo no mu nnipa pa amfra abɔnefo no. Wɔansɛe Kanaanfo a na wɔpɛ nkwa te sɛ Rahab ne Gibeonfo no.—Yosua 6:25; 9:3-27.\n13 Esiane sɛ Yehowa yɛ kronkron nti, ne din yɛ kronkron. (Leviticus 22:32) Yesu kyerɛɛ n’asuafo sɛ wɔmmɔ mpae sɛ: “Wo din ho ntew.” (Mateo 6:9) Eden atuatew no guu Onyankopɔn din ho fĩ, na ɛmaa asɛm baa Onyankopɔn dibea ne ɔkwan a ɔfa so di tumi ho. Ná Yehowa ntumi mmu n’ani ngu ntwiri ne atuatew a ɛte saa so da. Ná ɛsɛ sɛ ɔtew ne din a wɔahura ho no ho.—Yesaia 48:11.\n14 Susuw Israelfo no ho bio. Bere tenten a na wɔyɛ nkoa wɔ Misraim no, na ɛte sɛ nea bɔ a Onyankopɔn hyɛɛ Abraham sɛ N’asefo so na asase so mmusuakuw nyinaa bɛfa anya nhyira no remma mu. Nanso, Yehowa nam gye a ogyee wɔn na ɔhyehyɛɛ wɔn sɛ ɔman no so yii ahohorabɔ fii ne din so. Enti, odiyifo Daniel kaa eyi ho asɛm wɔ mpaebɔ mu sɛ: “[Yehowa, NW] yɛn Nyankopɔn a wode nsa a ɛyɛ den yii wo man fii Misraim asase so de agye din.”—Daniel 9:15.\n15 Nea ɛyɛ nwonwa no, Daniel bɔɔ saa mpae yi wɔ bere a na Yudafo no hia sɛ Yehowa yɛ biribi bio esiane ne din nti no. Saa bere yi na Yudafo asoɔdenfo no wɔ nnommumfa mu wɔ Babilon. Na wɔn ankasa ahenkurow, Yerusalem, adan amamfõ. Ná Daniel nim sɛ Yudafo no a wɔbɛsan ama wɔakɔ wɔn kurom no bɛtew Yehowa din ho. Enti, Daniel bɔɔ mpae sɛ: ‘Yehowa, fafiri, Yehowa, yɛ aso na yɛ! Ntwentwɛn wo nan ase, ma ensiane wo, me Nyankopɔn ara nti, na wo din na wɔabɔ, wo kurow ne wo man so.’—Daniel 9:18, 19.\n16 So hia a na ɛho hia Yehowa sɛ ɔbɛko ama ne din no kyerɛ sɛ na onni tema, na na ɔyɛ ɔhopɛfo? Dabi, efisɛ ɔnam ade a ɔyɛ maa ɛne ne kronkronyɛ ne atɛntrenee a ɔpɛ hyiae no so bɔɔ ne nkurɔfo ho ban. Fa Genesis ti 14 sɛ nhwɛso. Ɛhɔ na yɛkenkan ahemfo baanan a wotuu sa a wɔfaa Abraham wɔfase Lot, ne n’abusua nnommum no ho asɛm. Ɛdenam Onyankopɔn mmoa so no, Abraham dii asraafo dɔm a wɔn ho yɛ den koraa no so nkonim ma ɛyɛɛ nwonwa! Ebetumi aba sɛ nkonim yi ho asɛm no ne nea edi kan a wɔyɛɛ ho kyerɛwtohɔ wɔ ‘Yehowa akodi nhoma no mu,’ na ɛda adi sɛ na ɛno nso yɛ nhoma a wɔkyerɛw akodi bi a wɔanyɛ ho kyerɛwtohɔ wɔ Bible mu no ho nsɛm wom. (Numeri 21:14) Na nkonim pii bedidi so aba.\n17 Aka kakra ma Israelfo adu Kanaan asase no so no, Mose maa wɔn awerɛhyem sɛ: “[Yehowa, NW] mo Nyankopɔn a odi mo anim no, ɔno na ɔbɛko ama mo, sɛnea ɔyɛ maa mo Misraim wɔ mo anim no ara.” (Deuteronomium 1:30; 20:1) Nokwarem no, Yehowa ko maa ne nkurɔfo fi Mose dedifo, Yosua so, toaa so kɔɔ Atemmufo no bere so ne Yuda ahemfo anokwafo no nniso mu, na ɔma wodii wɔn atamfo so nkonim ahorow a ɛyɛ nwonwa.—Yosua 10:1-14; Atemmufo 4:12-17; 2 Samuel 5:17-21.\n18. (a) Dɛn nti na yebetumi de aseda ama sɛ Yehowa nsakrae? (b) Sɛ ɔtan a wɔaka ho asɛm wɔ Genesis 3:15 no du ne mpɔmpɔn so a, dɛn na ebesi?\n18 Yehowa nsakrae; na saa ara nso na n’atirimpɔw a ɛne sɛ ɔbɛma okyinnsoromma yi ayɛ paradise a asomdwoe wom no nsakrae. (Genesis 1:27, 28) Onyankopɔn da so kyi abɔnefosɛm. Bere koro no ara, ɔdɔ ne nkurɔfo yiye, na obedi ama wɔn nnansa yi ara. (Dwom 11:7) Nokwarem no, ɔtan a wɔkaa ho asɛm wɔ Genesis 3:15 no rebedu ne mpɔmpɔn so a ɛyɛ nwonwa na basabasayɛ wom nnansa yi ara. Nea ɛbɛyɛ na Yehowa atew ne din ho na wabɔ ne nkurɔfo ho ban no, ɔbɛda ne ho adi bio sɛ “dɔmmarima”!—Sakaria 14:3; Adiyisɛm 16:14, 16.\n19 Susuw mfatoho bi ho hwɛ: Fa no sɛ aboa bɔne bi atow ahyɛ ɔbarima bi abusua so, ɛnna ɔbarima no kɔboa kum aboa bɔne no. So wobɛhwɛ kwan sɛ adeyɛ yi bɛma ne yere ne ne mma atwe wɔn ho afi ne ho? Dabida, wobɛhwɛ kwan sɛ ayamye mu a ofi daa ɔdɔ adi kyerɛɛ wɔn no bɛka wɔn koma. Saa ara na ɛnsɛ sɛ dwuma a Onyankopɔn de tumi a ɛsɛe ade di no ma yɛtwe yɛn ho fi ne ho. Ɛsɛ sɛ ɔpɛ mu a ofi ko bɔ yɛn ho ban no ma ɔdɔ a yɛwɔ ma no no mu yɛ den. Ɛsɛ sɛ obu a yɛwɔ ma ne tumi a enni ano no nso mu yɛ den. Enti, yebetumi de ‘fɛre ne ahodaso asom Onyankopɔn sɛnea ɛsɔ n’ani.’—Hebrifo 12:28.\n20 Nokwarem no, ɛdefa Onyankopɔn akodi ho no, ɛnyɛ ako no mu biara na Bible no de ho nkyerɛkyerɛmu nyinaa a ɛfa nea enti a Yehowa dii ho no ma. Nanso yɛn adwene betumi asi yɛn pi wɔ eyi ho bere nyinaa: Yehowa mfa tumi a ɛsɛe ade nni dwuma wɔ ɔkwan a ɛnteɛ, enni nnyinaso, na atirimɔden wom so da. Mpɛn pii no, susuw a yebesusuw Bible mu kyerɛwtohɔ anaa nsɛm bi a ɛfa asɛm no ho ho no betumi aboa yɛn ma yɛahu nneɛma ani so yiye. (Mmebusɛm 18:13) Sɛ yɛannya ɛho nsɛm nyinaa mpo a, Yehowa ho nsɛm pii a yebesua ne ne su ahorow a ɛsom bo ho a yebesusuw no betumi aboa yɛn ma yɛadi adwenem naayɛ biara a ɛbɛsɔre so. Sɛ yɛyɛ eyi a, yebehu sɛ yɛwɔ nneɛma pii a yebegyina so anya yɛn Nyankopɔn Yehowa mu ahotoso.—Hiob 34:12.\n21 Ɛwom sɛ ɛtɔ da bi a, Yehowa yɛ ‘ɔdɔmmarima,’ nanso eyi nkyerɛ sɛ ɔko ho nsɛm ahyɛ ne koma ma. Wɔ Hesekiel anisoadehu a ɛfa ɔsoro teaseɛnam ho mu no, wɔyɛɛ Yehowa ho mfonini sɛ wasiesie ne ho a ɔrekɔko atia n’atamfo. Nanso, Hesekiel hui sɛ nyankontɔn—asomdwoe ho sɛnkyerɛnne—atwa Onyankopɔn ho ahyia. (Genesis 9:13; Hesekiel 1:28; Adiyisɛm 4:3) Ɛda adi pefee sɛ, Yehowa dwo na ɔpɛ asomdwoe. Ɔsomafo Yohane kyerɛwee sɛ: “Onyankopɔn ne dɔ.” (1 Yohane 4:8) Yehowa su ahorow no nyinaa kari pɛ. Ɛnde, hwɛ hokwan a yɛanya sɛ yebetumi abɛn Onyankopɔn a ɔwɔ dɔ na ɔwɔ tumi a ɛte saa no!\n^ nky. 1 Sɛnea Yudani abakɔsɛm kyerɛwfo Josephus kyerɛ no, “nteaseɛnam 600, apɔnkɔsotefo 50,000 ne anammɔnmufo a wɔdɔɔso yiye a wɔn dodow bedu 200,000 na na wɔtaa” Hebrifo no.—Jewish Antiquities,II, 324 [xv, 3].\n^ nky. 12 Ɛda adi sɛ, asɛm “Amorifo” a wɔde di dwuma wɔ ha no fa Kanaanfo nyinaa ho.—Deuteronomium 1:6-8, 19-21, 27; Yosua 24:15, 18.\n2 Ahene 6:8-17 Ɔkwan bɛn so na dwuma a Onyankopɔn di sɛ ‘asafo Yehowa’ no betumi ahyɛ yɛn den wɔ ahohia bere mu?\nHesekiel 33:10-20 Ansa na Yehowa de tumi a ɛsɛe ade bedi dwuma no, hokwan bɛn na ofi mmɔborohunu mu de ma wɔn a wobu ne mmara so no?\n2 Tesalonikafo 1:6-10 Ɔkwan bɛn so na abɔnefo sɛe a ɛreba no bɛma Onyankopɔn asomfo anokwafo ho atɔ wɔn?\n2 Petro 2:4-13 Dɛn na ɛma Yehowa de tumi a ɛsɛe ade no di dwuma, na asuade ahorow bɛn na adesamma nyinaa nya fi mu?


Nnwom 45 | Intanɛt So Bible| Wiase Foforɔ Nkyerɛaseɛ\nƆhene a wɔasra no no ayeforohyia\nN’anom kasa yɛ dɛ (2)\n“Onyankopɔn ne w’ahengua daa” (6)\nƆhene ani begyina ayeforo no ahoɔfɛ (11)\nWo mma bɛyɛ mpanyimfo wɔ asaase nyinaa so (16)\nWɔde ma dwom kyerɛfo; ɔkwan a wɔfa so to no: “Sukooko.” Kora mma dwom.+ Maskil.* Ɔdɔ ho dwom. 45 Asɛmpa bi akanyan me koma. Mise: “Me dwom no* fa ɔhene bi ho.”+ Ma me tɛkrɛma nyɛ sɛ ɔkyerɛwfo a ne ho akokwaw+ kyerɛwdua.+ 2 Wo ho yɛ fɛ sen nnipa mma nyinaa. W’anom kasa yɛ dɛ sɛ.+ Ɛno nti na Onyankopɔn ahyira wo daa no.+ 3 O Otumfo,+ fa wo sekan bɔ w’asen+Wɔ anuonyam ne nidi mu.+ 4 Na kodi nkonim w’anuonyam mu;+Nokware, ahobrɛase ne trenee nti, tena wo pɔnkɔ so na ko,+Na wo nsa nifa bɛyɛ* anwonwadwuma. 5 W’agyan ano yɛ nnam, ɛma aman hwehwe ase wɔ w’anim;+Ɛwowɔ ɔhene no atamfo koma mu.+ 6 Onyankopɔn ne w’ahengua daa daa,+Na w’ahenni poma yɛ atɛntrenee* ahempoma.+ 7 Wodɔɔ adetrenee,+ na wukyii adebɔne.+ Ɛno nti na Onyankopɔn, wo Nyankopɔn, de ahurusi+ ngo asra wo+ sen wo mfɛfo no. 8 Kurobow ne pɛprɛ ne kasia dua yi hua wɔ wo ntaade nyinaa mu;Sɛ wɔbɔ sanku wɔ ahemfi kɛse a wɔde asonse* ayɛ no mu a, wudi ahurusi. 9 Wo mmea a wɔwɔ anuonyam no, ahemfo mma mmea ka ho. Ɔhemmaa no abegyina wo nsa nifa so, na ɔde Ofir sika kɔkɔɔ+ asiesie ne ho. 10 O ɔbabea, tie, na yɛ aso;Yi w’adwene fi wo nkurɔfo ne wo papa fi so. 11 Na ɔhene ani begyina w’ahoɔfɛ,Efisɛ ɔno ne wo wura,Enti kotow no. 12 Tiro babea de akyɛde bɛba;Adefo mu adefo bɛhwehwɛ w’anim dom. 13 Ɔhene babea ho yɛ fɛ boro so wɔ ahemfi hɔ;Wɔde sika kɔkɔɔ abobɔ n’ataade mu.* 14 Sɛ wɔde no rebrɛ ɔhene no a, wɔbɛhyɛ no ntaade a wɔanwene no fɛfɛɛfɛ. Wɔde mmaabun a wɔka ne ho bɛbrɛ wo. 15 Ahurusi ne anigye mu na wɔde wɔn bɛba;Wɔbɛhyɛn ɔhene ahemfi. 16 Wo mma besi w’agyanom ananmu, Na wobɛpaw wɔn ma wɔayɛ mpanyimfo wɔ asaase nyinaa so.+ 17 Mɛma wɔahu wo din wɔ awo ntoatoaso a ɛbɛba nyinaa mu.+ Ɛno nti na aman beyi wo ayɛ daa daa no.\n^ Nt., “Me nnwuma.”\n^ Nt., “bɛkyerɛkyerɛ wo.”\n^ Anaa “trenee.”\n^ Anaa “anwene n’ataade.”


Nea Ɛbɛboa Wo Ama Woanya Abotare | Mmoa a Wɔde Ma Abusua No\nKENKAN WƆ Afrikaans Albanian Alur American Sign Language Amharic Arabic Arabic (Lebanon) Armenian Azerbaijani Batak (Karo) Belize Kriol Bicol Bislama Brazilian Sign Language Bulgarian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hungarian Iban Ibanag Icelandic Igbo Iloko Indonesian Isoko Italian Italian Sign Language Japanese Kabuverdianu Kannada Kikamba Kiluba Kimbundu Kinyarwanda Kirghiz Kirundi Korean Latvian Lithuanian Luo Malagasy Malay Malayalam Mam Maya Mongolian Myanmar Ndebele (Zimbabwe) Nepali Niuean Norwegian Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Rarotongan Romanian Russian Samoan Sango Serbian Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Tetun Dili Thai Tigrinya Tojolabal Tswana Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba\nNea Ɛbɛboa Wo Ama Woanya Abotare\n“Awarefo deɛ, daa obiara tumi yɛ biribi ma ɛsɔ ne yɔnko abotare hwɛ. Sɛ wonwaree a, wunhu sɛ abotare ho hia saa. Nanso, sɛ w’aware bɛkɔ yiye a, wuhia abotare.”—John.\nAdɛn nti na wuhia abotare?\nWobɛyɛ dɛn akyerɛ sɛ wowɔ abotare?\n“Abotare ho hia paa”\nSɛ woware a, ɛma wuhu wo kunu anaa wo yere mfomso paa.\n“Sɛ moware na mframa fa mo ayeforo no so a, ɛyɛ mmerɛw sɛ wode w’adwene besi wo kunu anaa wo yere mfomso so. Sɛ wufi ase de w’adwene si wo kunu anaa wo yere mfomso so saa a, biribi kakraa bi a na wo bo afuw.”—Jessena.\nSɛ woannya abotare a, wobɛkasa a wonnwene ho.\n“Biribi ba me mu a, seesei ara na maka, enti ɛtɔ da a, meka nsɛm bi a ɛnsɛ sɛ meka. Sɛ mewɔ abotare a, anka nneɛma bi wɔ hɔ a mɛdwene ho yiye ahu sɛ enhia sɛ meka.”—Carmen.\nBible ka sɛ: “Ɔdɔ wɔ abotare na ne yam ye.” (1 Korintofo 13:4) Nnipa mmienu a wɔdɔ wɔn ho deɛ, yɛhwɛ kwan sɛ obiara benya ne yɔnko ho abotare. Nanso, ɛnyɛ bere nyinaa na ɛba saa. John a yedii kan kaa ne ho asɛm no san kaa sɛ: “Abotare te sɛ suban pa foforo biara. Ɛyɛ mmerɛw sɛ wubenya, nanso ɛnkyɛ na asa. Egye mmɔdenbɔ na woanya abotare paa.”\nBiribi a ɛyɛ den sɛ wubenya ho abotare si prɛko pɛ a, ebetumi asɔ w’abotare ahwɛ.\nNhwɛso: Sɛ wo kunu anaa wo yere ka asɛm bi a ɛyɛ yaw kyerɛ wo a, nea ɛbɛba wo mu ara ne sɛ wo nso ka bi kyerɛ no.\nBible mu afotusɛm: “Nyɛ ntɛm mfa abufuw, efisɛ nkwaseafo na wɔpere wɔn ho fa abufuw.”—Ɔsɛnkafo 7:9, ase hɔ asɛm.\nNea wobɛyɛ de akyerɛ sɛ wowɔ abotare: Twɛn kakra. Ansa na wo nso wobɛka biribi no, te ase sɛ biribi nti na wo kunu anaa wo yere kasaa saa, na ɛnyɛ sɛ wahyɛ da sɛ ɔreka asɛm no ama no ahaw wo. Nhoma bi a wɔato din Fighting for Your Marriage ka sɛ: “Yɛn mu dodow no ara, nea yɛn adwene yɛ yɛn sɛ yɛn kunu anaa yɛn yere kae no na ɛhyɛ yɛn abufuw, na ɛnyɛ asɛm a ɔkae anaa nea ɔyɛe no ankasa.”\nWo deɛ, yɛmfa no sɛ wo kunu anaa wo yere ahyɛ da sɛ ɔbɛhyɛ wo abufuw. Ɛno mpo, sɛ wunya abotare hyɛ wo ho so na woanka asɛm a ɛyɛ yaw biara ankyerɛ no a, ɛbɛma asɛm no atwa na asomdwoe aba. Bible ka sɛ: “Sɛ anyina nni hɔ a, ogya dum.”—Mmebusɛm 26:20.\n“Sɛ wunya adwene sɛ wo yere yɛ wo tamfo a, to wo bo ase na kaakae nea ɛma wodɔ no. Afei, yɛ ntɛm yɛ biribi a ɛbɛma n’ani agye.”—Ethan.\nSɛ wo kunu anaa wo yere ka asɛm bi anaa ɔyɛ biribi ma ɛhaw wo a, dɛn na ɛyɛ a woyɛ?\nSɛ ɔyɛ saa bio a, wobɛyɛ dɛn anya ne ho abotare no bi aka ho?\nSɛ wo kunu anaa wo yere taa yɛ biribi de hyɛ wo abufuw a, dɛn na wobɛyɛ?\nNhwɛso: Da biara, wo kunu anaa wo yere ka akyi. Sɛ woretwɛn no na ɔmma a, ɛhyɛ wo abufuw paa.\nBible mu afotusɛm: ‘Monkɔ so nnya mo ho abotare na obiara mfa ne yɔnko bɔne nkyɛ no korakora.’—Kolosefo 3:13.\nNea wobɛyɛ de akyerɛ sɛ wowɔ abotare: Ma w’aware ho nhia wo nsen nea wo ankasa wuhia. Bisa wo ho sɛ, ‘Sɛ mema me bo fuw a, ɛbɛboa yɛn aware no anaa ɛbɛsɛe no?’ Afei nso kae sɛ, “yɛn nyinaa di mfomso mpɛn pii.” (Yakobo 3:2) Wei kyerɛ sɛ, wo nso nneɛma bi wɔ wo ho a ɛnkɔ yiye a ehia sɛ woyɛ ho adwuma.\n“Ɛtɔ da a, mitumi nya m’adamfo ho abotare sen me kunu. Misusuw sɛ nea ɛma ɛba saa ne sɛ, me ne me kunu bɔ paa. Enti ɛma mihu ne mfomso. Nanso, sɛ minya me kunu ho abotare a, ɛkyerɛ sɛ medɔ no na mibu no. Ehia sɛ minya saa suban yi wɔ m’aware mu.”—Nia.\nSɛ wo kunu anaa wo yere di mfomso a, ɛyɛ a wunya ne ho abotare?\nDɛn na wobɛyɛ na da foforo woatumi anya ne ho abotare no bi aka ho?\n“Sɛ aware bɛsɔ a, ehia paa sɛ awarefo no nya abotare. Nnipa mmienu a mfomso wɔ wɔn ho a wɔaware deɛ, ɛyɛ dɛn ara a, nsɛmnsɛm bɛba. Ɛtɔ da mpo a, nneɛma bi a aka baako hɔ betumi ayɛ baako ahi. Sɛ yɛannya abotare a, saa nneɛma yi betumi ayɛ sɛ mfɔte anaa nkanka, na adidi aware no ase asɛe no.”—Jessena ne ne kunu Hayden.\nYɛbɔ No Mua A: Nea Ɛbɛboa Wo Ama Woanya Abotare Wɔ W’aware Mu\nBiribi a ɛyɛ den sɛ wubenya ho abotare si prɛko pɛ a, ebetumi asɔ w’abotare ahwɛ\nAnsa na wo nso wobɛka biribi no, kae sɛ wo kunu anaa wo yere anhyɛ da sɛ ɔreka biribi ama no ahaw wo.\nMa w’aware ho nhia wo nsen nea wo ankasa wuhia. Kae sɛ, wo nso nneɛma bi wɔ wo ho a ɛnkɔ yiye a ehia sɛ woyɛ ho adwuma.\nAware deɛ, anigye bɛba mu a, gye sɛ obiara bu ne yɔnko. Ɛno deɛ obiara ntumi nyɛ ho hwee. Dɛn na wobɛyɛ ama wo kunu anaa wo yere ahu sɛ wubu no?\nShare Share Nea Ɛbɛboa Wo Ama Woanya Abotare\nijwhf asɛm 8\nSuban Bi a Ɛwɔ Wo Kunu Anaa Wo Yere Ho a Ɛyɛ Wo Ahometew No, Nya Ho Adwempa


Naì Ɔyɛ Kɔwensani, Naì Ɔtɔn Nnubɔne | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Pangasinan Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nƐYƐƐ dɛn na ɔbarima bi a ɔfaa amanehunu bebree mu wɔ ne mmofraberem tumi nyaa anigye, na otumi bɛyɛɛ okunu pa ne agya pa? Dɛn na ɛkaa ɔbea bi a na ɔyɛ nneɛma bɔne pii ma otumi sesaa ne suban? Kenkan saa nnipa yi anom asɛm.\n“Metee Nka sɛ Meyɛ Ɔsansani.”—VÍCTOR HUGO HERRERA\nAFE A WƆWOO NO: 1974\nƆMAN A OFI MU: CHILE\nTEBEA A NA ƆWOM: NÁ ƆYƐ KƆWENSANI\nWɔwoo me wɔ Angol kurowdua mu; ɛwɔ Chile anafo fam a ɛhɔ yɛ fɛ no. Manhu me papa da. Bere a midii mfe abiɛsa no, me maame tu kɔtenaa ɔman no ahenkurow Santiago, na ɔde me ne me nuabarima kaa ne ho kɔe. Yekonyaa mantwea baabi tenae wɔ adedamfikyifo atenae bi. Na tiafi nni hɔ, enti gye sɛ yɛkɔ abɔnten. Baabi a adumgyafo twe nsu no, ɛhɔ na na yɛsaw nsu.\nYɛtenaa hɔ bɛyɛ mfe abien, na aban maa yɛn fie ketewa bi tenaa mu. Nea ɛhaw adwene ne sɛ, nnubɔnenom ne nsawe, nsɛmmɔnedi ne tuutuusi na na ahyɛ hɔ ma.\nDa bi, me maame hyiaa ɔbarima bi, na ekowiee aware. Ná me papa no yɛ kɔwensani papa. Ná ɔboro me ne me maame nyinaa. Ná metaa kɔhyɛ baabi su. Minyae a anka mewɔ papa a obegye me afi ne nsam.\nƐwom, me maame yɛɛ adwumaden de hwɛɛ yɛn, nanso na yɛyɛ ahiafo paa. Sɛ ɔkɔm de yɛn a, ɛtɔ da bi a nea na ɛwɔ hɔ a yebenya adi ara ne milk-pawda ne asikre. Ade a na yɛde gyigye yɛn ani ne TV. Ɛno mpo gye sɛ me ne me nua no wia yɛn ho kɔtetɛw obi mpomma akyi hwɛ bi. Ɛda bi de, ɔkyeree yɛn, enti yɛantumi ankɔhwɛ bio.\nNnakoro nnakoro bi a me papa no ani so bɛda hɔ no de, na otumi tɔ biribi ma me ne me nua no di. Ɛda bi mpo de, ɔtɔɔ TV ketewa bi maa yɛn. Mmere kakra a m’ani gyei no bi ne saa da no.\nMidii mfe 12 no, misuaa akenkan. Afe biako akyi no, migyaee sukuu kɔyɛɛ adwuma. Mepɔn adwuma a, na me ne m’adwumayɛfo a wɔanyinyin sen me no bi kɔ apontow kɔwe nsa bow na yɛasan anom nnubɔne aka ho. Ankyɛ koraa na ne nom kaa me hɔ.\nBere a midii mfe 20 no, mihyiaa Cati; nea ekosii ara ne sɛ yɛwaree. Ahyɛase no, biribiara kɔɔ so kama, nanso mesan kɔɔ ɔbrakyew a na mewom dedaw no ho. Afei de, mesɛee koraa. Mehwɛ nea ɛrekɔ so no a, afei na ɛresisi me so sɛ, sɛ manna mu a ɛde me bɛkɔ owu mu. Nea ɛsɛee asɛm no koraa ne sɛ, amanehunu a mefaa mu me mmofraberem no, ɛno ara bi na na mede me babarima Víctor nso refa mu. Me werɛ howee; me bo fuw me ho na metee nka sɛ meyɛ ɔsansani.\nBɛyɛ afe 2001 mu no, Yehowa Adansefo baa yɛn fie, na Cati penee so ma wɔne no fii Bible adesua ase. Ɔkaa nea na ɔresua no ho asɛm kyerɛɛ me. Mepɛe sɛ mihu nea ɛwom, enti me nso mifii ase suaa Bible. Cati bɔɔ asu bɛyɛɛ Yehowa Dansefo afe 2003 mu.\nƐda bi, mekenkan Rut 2:12, na ɛkyerɛɛ me sɛ Yehowa hyira wɔn a wɔwɔ ne mu gyidi na wɔhwehwɛ bammɔ wɔ ne nkyɛn no. Mihui sɛ, sɛ mesesa me bra a, Onyankopɔn begye me atom na wahyira me. Mibehui sɛ Bible ka nsɛm pii tia nsawe. Asɛm a ɛwɔ 2 Korintofo 7:1 no wuraa me koma mu. Ɛhɔ asɛm no kyerɛ sɛ ‘yɛnhohoro yɛn ho mfi fĩ nyinaa ho.’ Enti mifii ase gyaee me subammɔne no. Ahyɛase no de, na m’abufuw reyɛ kɛse. Ne nyinaa mu no Cati ammrɛ me ho da; ɔkɔɔ so boaa me.\nNea ekowiei ara ne sɛ, migyaee m’adwuma efisɛ na nneɛma pii piapia me wɔ hɔ sɛ menkɔnom nsa ne sigaret bio. Bere a migyaee adwuma no, me sika so tewee paa, nanso minyaa bere pii de suaa Bible. Saa bere no paa na mifii ase kɔɔ m’anim wɔ Onyankopɔn som mu. Biribi kakra a menya ama Cati biara, na ɔnkasa ho. M’ani sɔ mmoa a ɔyɛɛ me no paa.\nMifii ase ne Adansefo no bɔe paa. Wɔboaa me ma mihui sɛ me nhomanim a ɛnkɔ akyiri no ntumi nsiw me kwan wɔ Yehowa som ho. Wɔma mihui sɛ, sɛnea mepɛ sɛ mede me koma nyinaa som Yehowa no yɛ ade kɛse wɔ n’ani so. Ɔdɔ ne biakoyɛ a me ne me yere ne me mma hui wɔ Kristofo asafo no mu no, ɛkaa yɛn koma yiye. Ná yenhuu asomdwoe a ɛte saa wɔ baabiara da. Me nso mebɔɔ asu December 2004.\nMahu sɛ Yehowa asɛm a ɛwɔ Yesaia 48:17 no yɛ nokware. Ɛhɔ se: “Me Yehowa, mene wo Nyankopɔn, nea ɔkyerɛ wo ade a eye ma wo.” Masesa ama me maame ne me nua no ani agye paa, enti seesei wɔn nso wɔresua Bible. M’afipamfo mpo ani agye sɛ masesa me suban na anigye aba yɛn fie.\nMewɔ yere a ɔdɔ Onyankopɔn na obu me sɛ ne hokafo ne n’adamfo a ogye no di. Ɛwom, minnim me papa, nanso Bible no ama mahu sɛnea mɛtete me mmabarima baasa no. Wobu me. Nea ehia koraa ne sɛ wohu Yehowa sɛ obi a ɔwɔ hɔ paa, na wɔdɔ no yiye nso.\n“Ɛwom, minnim me papa, nanso Bible no ama mahu sɛnea mɛtete me mmabarima baasa no”\nMeda Yehowa ase paa sɛ, amanehunu a mefaa mu wɔ me mmofraberem nyinaa akyi no, wadom me ama mabɛyɛ ɔbarima a ɔwɔ anigye.\n“Mebɛyɛɛ Ababaa Nuɔdenfo a Ɔwɔ Koko Bɔne.”—NABIHA LAZAROVA\nƆMAN A OFI MU: BULGARIA\nTEBEA A NA ƆWOM: NÁ ƆTƆN NNUBƆNE\nWɔwoo me wɔ Sofia, Bulgaria. Ná m’abusuafo nyɛ asikafo nanso na wɔwɔ wɔn biribi di. Me papa guan gyaw me ne me maame ne me nuanom. Saa bere no, na madi mfe asia, na asɛm no tumii yɛn paa maa awerɛhow hyɛɛ me so. Metee nka sɛ meyɛ nipahunu a obiara mfa me nyɛ hwee. Migu so renyin no, saa atenka no ma metew atua. Mebɛyɛɛ ababaa nuɔdenfo a ɔwɔ koko bɔne.\nMidii mfe 14 no, na mitumi guan fi fie. Ná miwiawia me maame ne me nananom sika. Esiane sɛ na mewɔ koko bɔne nti, na metaa nya asɛm wɔ sukuu mu. Ɛno nti mfe kakraa bi ntam no, mekɔɔ sukuu mmiako mmiako anum. Bere a aka mfe abiɛsa ama mawie sukuu agye abodin krataa no, migyaee sukuu. Mibuu brabɔne kɔɔ akyiri. Menom sigaret ne wii maa afei de mannya bi annom a mintumi ntena. Mewee nsa, na apontow de, na mefa no kwa. Afei nso mifii ase tɔn nnubɔne. Ná minhu nea enti a ɛsɛ sɛ nnipa ba wiase behu amane na wowu. Ɛno nti, sɛ ade kye me nko ara de a, ɛsɛ sɛ migye m’ani sɛnea metumi biara.\nAfe 1998 a na madi mfe 24 no, na mede nnubɔne rekɔ baabi akɔtɔn, nanso wɔkyeree me wɔ São Paulo, Brazil wimhyɛn gyinabea. Wodii m’asɛm de me too afiase mfe anan.\nAfe 2000 no, Yehowa Adansefo fii ase baa afiase hɔ bɛkaa asɛm no nnawɔtwe biara. Ná Ɔdansefo biako a ne din Marines tew n’anim ma me paa. Ɔboaa me ma minyaa adwene sɛ mɛyere me ho asua Bible. Meka kyerɛɛ nneduafo a wɔwɔ hɔ sɛ wɔnkyerɛ me nnipa ko a Yehowa Adansefo yɛ, efisɛ na mentee wɔn ho asɛm da. Ɛyɛɛ me nwonwa sɛ wɔn mu pii anka asɛm papa biara amfa wɔn ho. Biako ka kyerɛɛ me sɛ metumi akɔ asɔre biara a mepɛ nanso Yehowa Adansefo de, dabi. Nea ɔkae no ma meyere me ho denneennen sɛ mehu nea enti nkurɔfo mpɛ Adansefo no asɛm saa. Mibehui sɛ wɔn som no na ɛyɛ nokware nti na nkurɔfo tan wɔn saa no. Bible koraa aka sɛ obiara a ɔpɛ sɛ odi Yesu akyi pɛpɛɛpɛ no, nkurɔfo bɛtaa no.—2 Timoteo 3:12.\nSaa bere no mu ara na wɔma mekɔyɛɛ adwuma wɔ mpanyimfo a wɔhwɛ afiase hɔ no ɔfese ahorow no mu. Da koro bi, mihuu Ɔwɛn-Aban ne Nyan! nsɛmma nhoma * dedaw bi sɛ egu nnaka mu wɔ adekoradan no mu. Mefaa nsɛmma nhoma no kɔɔ afiase dan no mu kɔkenkanee. Bere a merekenkan no, na mete nka sɛ obi a ɔnam anhweatam mu a wahu nsu pa a obetumi anom bi. Ná mewɔ bere paa, enti da biara da na misua Bible nnɔnhwerew pii.\nDa koro, wɔfrɛɛ me kɔɔ ɔfese bi wɔ afiase hɔ. Ná ɛyɛ me sɛ wɔrebeyi me afi afiase, enti mesesaw me nneɛma kakra a ɛwɔ hɔ na me ne nneduafo no dii nkra tuu mmirika kɔɔ ɔfese hɔ. Nanso mikoduu hɔ no, wɔka kyerɛɛ me sɛ wɔabɔ me kwaadu foforo sɛ wɔahu nkrataa bi wɔ me din mu a ɛnyɛ papa. Ɛno nti wɔsan de mfe abien kaa ho.\nMfiase no, asɛm no bubuu me pasaa. Nanso akyiri yi midwen ho hui sɛ biribi resɛe no, na ne yiye mu. Ná masua nneɛma pii afi Bible mu, nanso me komam paa de, na mepɛ sɛ, sɛ mifi afiase hɔ a mekɔtoa m’abrabɔ dedaw no so. Ná mihia bere pii a mede bɛsesa.\nEduu baabi no, ɛyɛɛ me sɛ ɛbɛyɛ den sɛ Onyankopɔn begye me atom ama masom no. Nanso midwinnwen nsɛm bi ho te sɛ asɛm a ɛwɔ 1 Korintofo 6:9-11 no. Asɛm a ɛwɔ hɔ no ma yehu sɛ asomafo no bere so no, ansa na ebinom rebɛyɛ Kristofo abɛsom Yehowa no, na wɔyɛ akorɔmfo ne asabofo ne apoobɔfo. Nanso Yehowa boaa wɔn ma wotumi sesae. Wɔn asɛm no hyɛɛ me nkuran paa.\nSuban no bi gyae anyɛ den amma me. Nnubɔnenom sei, anyɛ den pii sɛ megyae. Nanso sigaretnom de, na ne gyae nna fam koraa. Mepere pere peree no, edi boroo afe biako ansa na meretumi agyae. Ade biako a ɛboaa me ne sɛ, misua hui sɛ sigaret tumi sɛe yɛn nipadua, nanso mpae a mebɔɔ Yehowa daa no na ɛboaa me kɛse paa ma migyaee.\n“Mihui sɛ manya agya mu Agya paa; agya a ɔrennyaw me da!”\nAfei de na merebɛn Yehowa, enti atenka a bere a me papa poo yɛn no minyae sɛ me so nni mfaso no fii me mu nkakrankakra. Asɛm a ɛwɔ Dwom 27:10 no kaa me koma paa. Ɛhɔ ka sɛ: “Sɛ me papa ne me maame mpo gyaw me a, Yehowa de, obegye me.” Mihui sɛ manya agya mu Agya paa; agya a ɔrennyaw me da! Afei de na manya botae wɔ m’asetenam. Woyii me fii afiase asram asia akyi no, wɔbɔɔ me asu April 2004 ma mebɛyɛɛ Yehowa Dansefo.\nSeesei m’ani gye. Magyae subammɔne no. Sesa a masesa nti mewɔ apɔwmuden, na minni awerɛhow te sɛ bere a na meyɛ ababaa no. Manya aware pa, na me ne Yehowa, m’Agya a ɔwɔ soro no nso wɔ ayɔnkofa a ɛyɛ den. Manya agyanom, ɛnanom, nuabarimanom ne nuabeanom bebree wɔ Yehowa asafo no mu. (Marko 10:29, 30) Meda asafo no mufo ase sɛ wohuu biribi pa wɔ me mu a na me mpo minnim.\nƐtɔ da bi na mekae nneɛma bɔne a mayɛ atwam no a, m’adwene bu me fɔ. Nanso Onyankopɔn bɔ a wahyɛ sɛ wiase foforo no mu no, ‘yɛrenkae’ nneɛma bɔne a ɛte saa bio no ma minya awerɛkyekye. (Yesaia 65:17) Mfaso a manya afi nea atwam no so ne sɛ ɛma minya atenka ma wɔn a wɔwɔ saa tebea no mu. Sɛ mefa no saa a, ɛnde mɛka sɛ nea mayɛ atwam no aboa me. Enti nkurɔfo bi te sɛ akɔwensafo ne nsɛmmɔnedifo anaa wɔn a wɔnom nnubɔne sei, sɛ mereka asɛmpa no a, ɛnyɛ me den sɛ mɛka bi akyerɛ wɔn, efisɛ mimmu wɔn fɔ. Migye di yiye paa sɛ, sɛ me mpo matumi asesa a, obiara nso betumi asesa.\n^ nky. 29 Yehowa Adansefo na wotintim.


Romains 10 BDS – Romafoɔ 10 ASCB\nGyidie Ne Bɔneka\n1Anuanom, deɛ mʼakoma pere hwehwɛ yɛ me mpaeɛ a mebɔ srɛ Onyankopɔn ma Israelfoɔ sɛ wɔbɛnya nkwagyeɛ. 2Mɛtumi madi wɔn ho adanseɛ sɛ wɔyɛ nnipa a wɔde mmɔdemmɔ som Onyankopɔn sɛdeɛ ɛsɛ. Nanso, wɔn som no mfiri nimdeɛ mu. 3Wɔammu tenenee a ɛfiri Onyankopɔn no, na mmom wɔpɛɛ sɛ wɔfa wɔn ankasa nimdeɛ so. Yei amma wɔamfa wɔn ho anhyɛ Onyankopɔn pɛ a ɔnam so ma onipa wie pɛyɛ no ase. 4Kristo ne mmara no awieeɛ, enti obiara a ɔgye die no bɛyɛ ɔteneneeni.\n5Mose kyerɛɛ sɛ, sɛ onipa di mmara no so a, ɔbɛtumi asɔ Onyankopɔn ani, ɛberɛ a ɔtwerɛeɛ sɛ, “Sɛ obi pɛ sɛ ɔnya nkwa a, ɔnyɛ deɛ mmara no ka no nyinaa.” 6Nanso wɔn a wɔn gyidie enti Onyankopɔn agye wɔn no, mma wɔmmisa wɔ wɔn akoma mu sɛ, “Hwan na ɔbɛkɔ ɔsoro akɔfa Kristo aba?” 7Ɛnna wɔremmisa nso sɛ, “Hwan na ɔbɛkɔ awufoɔ asase so akɔnyane no aba nkwa mu”? 8Deɛ Atwerɛsɛm no ka nie, “Onyankopɔn asɛm no abɛn wo, ɛda wʼano na ɛwɔ wʼakoma mu.” Yei ne asɛm a ɛfa gyidie ho a yɛka no. 9Sɛ wopae mu ka sɛ, “Yesu ne Awurade”, na wogye di sɛ Onyankopɔn na ɔnyanee no firii awufoɔ mu a, wɔbɛgye wo nkwa. 10Na yɛfiri akoma mu gye di na wɔabu yɛn bem, na yɛde yɛn ano pae mu ka na yɛanya nkwagyeɛ. 11Na Atwerɛsɛm no ka sɛ, “Obiara a ɔde ne ho to no soɔ no, nʼanim rengu ase.” 12Nsonsonoeɛ biara nni Yudani ne Aman amanmuni ntam. Awurade baako no yɛ Awurade ma wɔn nyinaa na, ɔhyira wɔn a wɔsufrɛ no. 13Sɛdeɛ Atwerɛsɛm no ka sɛ, “Obiara a ɔbɛbɔ Awurade din no bɛnya nkwa.”\n14Ɛbɛyɛ dɛn na nnipa bɛnya gyidie wɔ Awurade mu na wɔabisa no nkwagyeɛ? Na ɛbɛyɛ dɛn na wɔate, gye sɛ obi ka kyerɛ wɔn. 15Na sɛ wɔansoma wɔn nso a, wɔbɛyɛ dɛn na wɔaka Asɛmpa no? Sɛdeɛ wɔatwerɛ sɛ, “Wɔn a wɔde Asɛmpa no reba no nan yɛ fɛ.”\n16Nanso ɛnyɛ wɔn nyinaa na wɔagye Asɛmpa no adi, sɛdeɛ Yesaia kaa sɛ, “Awurade, hwan na wagye yɛn asɛnka adi?” 17Ɛnneɛ na gyidie no firi asɛm no tie mu, deɛ yɛte firi Asɛmpa a ɛfa Kristo ho no mu. 18Nanso, mebisa sɛ, Wɔante anaa? Wɔteeɛ:\n“Wɔn nne akɔduru asase so mmaa nyinaa,\nna wɔn nsɛm nso akɔduru asase ano.”\n19Mebisa bio sɛ, Israelfoɔ te aseɛ anaa wɔante aseɛ? Deɛ ɛdi ɛkan, Mose ka sɛ,\n“Mɛma moatwe aman a wɔnyɛ me ɔman mpo ho ninkunu.\nMede ɔman a wɔnni nteaseɛ bɛhyɛ mo abufuo.”\n20Na Yesaia de akokoɔduru ka sɛ,\n“Wɔn a wɔnhwehwɛ me no hunuu me;\nmedaa me ho adi kyerɛɛ wɔn a wɔmmisaa mʼase no.”\n21Na deɛ ɔka faa Israelfoɔ ho ne sɛ,\n“Ɛda mu nyinaa matrɛ me nsa mu\nASCB : Romafoɔ 10


Ɛbɛyɛ Dɛn na Asomdwoe Aba Nnipa Ntam?\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nNá Frank ne Jerry te fɛfɛɛfɛ kɔsii sɛ Jerry too parti anadwo bi. * Ná dede no ano yɛ den, enti Frank kaa ho asɛm, ɛnna Jerry bo fuwii. Ɛde akasakasa baa wɔn ntam, enti ná obiara mpɛ ne yɔnko anim ahwɛ.\nFRANK ne Jerry nyinaa anyɛ no yiye. Sɛ asɛm ba nnipa mmienu ntam a, nea ɛtaa ba ne sɛ, obiara bo fuw, na obiara prɛ asɛm no to ne yɔnko so. Sɛ asɛm no ka hɔ saa a, wɔn ntam bɛtumi asɛe.\nNea yɛreka yi, ebia ebi ato wo pɛn, na anyɛ wo dɛ! Nea ɛwom ne sɛ, yɛn mu dodow no ara pɛ sɛ yɛne nnipa nyinaa tena fɛfɛɛfɛ. Yɛyɛ nnipa yi deɛ, ɛyɛ dɛn ara a, asɛm bɛsi. Enti sɛ asɛm si yɛne obi ntam a, ɛbɛyɛ dɛn na yɛatumi ne onipa no atena asomdwoe mu? Yɛbɛyɛ dɛn ayi ne ho asɛm afi yɛn mu na yɛagyae ama no aka? Yɛbɛtumi de abotare asiesie asɛm no anaa?\nYɛnhwɛ Frank ne Jerry asɛm no. Wohwɛ mu a, nneɛma bebree na ɛkeka boom maa wɔn ntam sɛee: (1) Jerry annwen Frank ho, (2) bere a Frank nso rekɔka ho asɛm no, wanto ne bo ase, enti ɛhaw Jerry, (3) wɔn mmienu nyinaa, obiara bo fuwii, (4) na obiara mpɛ sɛ ɔgyae asɛm no mu.\nNanso akyiri yi ntease yɛɛ adwuma. Wɔn mmienu nyinaa, obiara gyaee asɛm no mu maa asomdwoe bae. Ɛdɛn na ɛboaa wɔn? Afotusɛm bi wɔ hɔ a nnamfo pii de asiesie wɔn ntam ama wɔn adamfofa no mu ayɛ den akyɛn kan no. Saa asɛm no na Frank ne Jerry de yɛɛ adwuma.\nSaa afotusɛm no, ɛwɔ nhoma bi mu; saa nhoma no, wobɛnya bi wɔ wiase baabiara. Nhoma no ne Bible. Etu yɛn fo sɛ yennya suban a ɛbɛma yɛayɛ asomdwoe nnipa na yɛn anom kasa ayɛ dɛ. Saa suban no bi ne nhumu, ntease, ayamye, ɔdɔ, ne abodwokyɛre.—Mmebusɛm 14:29; 1 Korintofo 13:4, 5.\nNnipa dodow a Bible atumi asesa wɔn no, emu mmienu pɛ na yɛaka yi—Frank ne Jerry. Bebree wɔ hɔ; ebinom mpo deɛ, na subammɔne adidi wɔn mu, nanso Bible atumi atu ase. Yɛnhwɛ Robert; ɔte Australia. Ná ne koko haw no paa, nanso otumi gyaee. Nelson nso te Timor-Leste; ná ɔtan adidi ne mu yiye; ɔno nso tumi yii saa subammɔne no fii ne mu, na obi a na ɔne no te adowa nwoma so mpo, otumi faa no adamfo. Bible boaa Robert ne Nelson sɛn? Nyan! kyerɛwfo ne wɔn twetwee nkɔmmɔ.\nNSƐM A WOBISABISA 1\nROBERT, ka wo ho asɛm kakra kyerɛ yɛn.\nEfie a yɛtetee me mu no, ntɔkwaw nko ara. Ná me papa koko nyɛ koraa, na na ɔtaa hwe me. Ɛtɔ da a ɔhwe me ara ma mogya pram me anaa metɔ mum. Enti me nso minyinii no, na me koko nyɛ, na na mepɛ aturuturasɛm. Meyɛ abarimaa no, mikotwaa mfe mmienu wɔ nkwadaa-bɔne sukuu. Akyiri yi meboroo obi pirapiraa no na ɛde me kopuee afiase. Bere a yeyii me no, mekɔɔ Australia sɛ merekɔhyɛ abrabɔ ase.\nRobert nyinii no na ne koko haw no, na ɔpɛ aturuturasɛm; ɔkɔdaa afiase mpo\nWokɔɔ hɔ no, ɛboaa wo ma wosesaa wo suban?\nƐboae kakra, nanso Bible a Yehowa Adansefo ne me suaee na ɛboaa me paa. Nanso ɛwom ara na m’abufuw no aba; ɛba saa a, m’abam bu ma meyɛ basaa. Da koro, metenaa ase dwennwen Mmebusɛm 19:11 ho. Ɛka sɛ: “Onipa nhumu twentwɛn n’abufuw ase, na ɛyɛ anuonyam ma no sɛ obebu n’ani agu bɔne so.” Ná mepɛ sɛ minya nhumu, enti mibisaa me ho sɛ dɛn na ɛma yɛn bo fuw, keka nsɛm, na yɛyɛ nneɛma bi? Enti nkakrankakra mebɛtee nkurɔfo ase, nyaa wɔn ho koma, na na ɛnyɛ den sɛ mede bɔne bɛkyɛ.\nDeɛ woreka yi, wobɛtumi ama yɛn nhwɛso?\nMekae sɛ da bi meyɛɛ ade maa m’adamfo bi bo fuw me; manhyɛ da nanso ɔkaa m’anim wɔ nnipa mu. M’ani wui paa! Nanso mekaee Bible mu asɛm bi. Ɛka sɛ, “Mommfa bɔne nntua obiara bɔne so ka.” Enti ɛhɔ ara na mepaa no kyɛw. (Romafo 12:17) M’adamfo no bo dwoe no, mekɔɔ ne nkyɛn. Mebɛn no no, mihui sɛ sɛɛ na nneɛma nkɔ yiye koraa wɔ n’abusua mu. Yesiesiee yɛn ntam, na ɔkyɛɛ me koot fɛfɛɛfɛ bi. Bere a oguu m’anim ase nnipa mu no, sɛ me bo fuwii sɛ kan no a, minnim nea anka ebesi.\nW’abusua mu nso ɛ, ɛyɛ dɛn na asomdwoe tena mo ntam?\nMe ne me yere wɔ babarima a wadi mfe 20. Ɛtɔ da a akasakasa krakra ba yɛn ntam, sɛnea ɛkɔ so baabiara no. Nanso masua nneɛma pii wɔ Bible mu. Baako a menkɔ nnyaw koraa ne, “mepaakyɛw anaa manhyɛ da.” Mahu sɛ, sɛ akasakasa ba nnipa mmienu ntam na baako tumi pa kyɛw a, ɛma asɛm no twa.\nNSƐM A WOBISABISA 2\nNELSON, w’anim tew paa na wopɛ nnipa. Nanso kan no, na ɔtan adidi wo mu. Anaa ɛnte saa?\nƐte saa paa! Meyɛ aberante no, mekɔdɔm amanyɔkuw bi, na na yɛne aban no ani nhyia koraa. Afei nso mantam a mete mu no, na amanyɔkuw bi repɛ tumi wɔ hɔ; ná me ne wɔn mfa-ha-nsene-ha koraa. Ná mepɛ sɛ mihu ntɔkwaw ko paa, enti misuaa karate na sɛ obi gyigye me a, maboro no.\nNelson yɛ aberante no, ɔkɔdɔm amanyɔkuw bi; ná wɔne aban ani nhyia\nDɛn na epusuw wo ma wosesae?\nMifii ase suaa Bible de emu nkyerɛkyerɛ bɔɔ me bra. Nsɛm mmienu a ɛkaa me koma paa ni: Baako ka sɛ, “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Nea ɛtɔ so mmienu ka sɛ, “Dɔ wo yɔnko sɛ wo ho.” (Mateo 22:39) Yehowa Adansefo na ɛkyerɛkyerɛɛ me Bible no, mihui sɛ wɔdodɔ wɔn ho paa; wufi he o, wufi he o, wɔmfa ho. Ná mepɛ sɛ meyɛ sɛ wɔn. Mihu sɛ mitumi sesae efisɛ wɔn a kan na wɔnim me no, wɔhu me a na ɛyɛ wɔn nwonwa paa, na na wɔnsuro me bio.\nW’abufuw no san baa bio?\nAane, nanso amma nnipa mu. Ɛtɔ da a na mintumi nhyɛ m’abufuw so wɔ fie. Enti mekae sɛ da koro mpo deɛ, me bo fuwii araa ma mebɔɔ me yere; minuu me ho paa. Me yere nso de kyɛɛ me, enti mewe hinam so sɛ meremma me bo mfuw saa bio.\nWose eduu baabi no na nkurɔfo nsuro wo. Dɛn na ɛkyerɛ saa?\nSɛnea maka dedaw no, na me ne amanyɔkuw bi ani nhyia koraa. Da bi me ne owura bi a odi amanyɔkuw no mu tintimman hyiae; yɛfrɛ no Augusto. Ahyɛase no, na ɔhwɛ me mmienu mmienu. Nanso metew m’anim kyeaa no fɛfɛɛfɛ, na meka kyerɛɛ no sɛ nea atwam no, yɛmma entwam. Meka kyerɛɛ no sɛ ɔmmra fie. Ampa ara ɔbae, na ohui sɛ m’asesa koraa. Ne ho dwiriw, enti ɔno nso fii ase suaa Bible. Seesei a yɛrekasa yi, Augusto yɛ me yɔnko berɛbo san yɛ me nua Kristoni.\n“Mo ne Nnipa Nyinaa Ntena Asomdwoe Mu”\nNneɛma a ɛda akasakasa ba nnipa ntam dɔɔso. Nanso ɛnyɛ nnipa nyinaa na ɛpɛ asomdwoe. Enti Bible tu yɛn fo sɛ: “Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu.”—Romafo 12:18.\nNnipa a yɛaka wɔn ho asɛm no yɛ adanse a ɛkyerɛ sɛ Bible mu afotu boa nnipa paa. Bible mu afotu wɔ tumi, enti sɛ yɛde bɔ yɛn bra a, subammɔne biara a “agye ntini” yɛn mu no, ɛbɛtumi ‘atutu agu.’ (2 Korintofo 10:4) Afotu a ɛwɔ Bible mu no, Mmebusɛm 3:17, 18 ka ho asɛm sɛ, “N’akwan yɛ akwan a ɛyɛ fɛ, na n’atempɔn nyinaa yɛ asomdwoe. Ɛyɛ nkwa dua ma wɔn a woso mu, na wɔn a wokura mu den no, wɔbɛfrɛ wɔn anigye.”\nSeesei Nelson ne Augusto yɛ nnamfo\nWopɛ sɛ asomdwoe tena wo ne nkurɔfo ntam na w’ani gye? Wopɛ nnamfo a sɛ akasakasa ba koraa a, ɛrensɛe mo ntam? Sɛ saa a, ɛnde tie nea Bible ka, na wo nsa rensi fam da.\n^ nky. 3 Edin no bi asesa.\nBible Mu Nsɛm a Ɛma Asomdwoe\nAnsa na wobɛkasa anaa wobɛyɛ biribi no, dwene ho.—Yakobo 1:19.\nObi ka wo a, nka no bi.—Mmebusɛm 26:20.\nWohu sɛ wo bo reyɛ afuw a, “twa so kɔ.”—Mmebusɛm 17:14.\nPa kyɛw.—Mateo 5:23, 24.\nFa bɔne kyɛ.—Efesofo 4:32.\nƆDƆ—Ɛde Asomdwoe Ba\n“Ɔdɔ wɔ abodwokyɛre na ne yam ye. Ɔdɔ nyɛ ahoɔyaw, entu ne ho, ɛnhoman, ɛnyɛ ade a ɛnsɛ, ɛnhwehwɛ nea n’ankasa hia, ne bo nhaw no. Ɛmfa bɔne nhyɛ ne mu. . . . Ɛtɔ ne bo ase biribiara mu, . . . na egyina biribiara ano. Ɔdɔ to ntwa da.”—1 Korintofo 13:4-8.


“Ná Nnipa Bebree Tan Me” | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Kwangali Lithuanian Luo Malagasy Malayalam Maltese Marathi Mongolian Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Urdu Vietnamese Xhosa Yoruba Zulu\n“Ná Nnipa Bebree Tan Me”\nWaldo Moya anom asɛm\nAFE A WƆWOO NO: 1978\nTEBEA A NA ƆWOM: NÁ ƆPƐ NTƆKWAW PAA\nChile man no ahenkurow Santiago na metena nyinii, na na nnubɔne, akobɔfo kuw ne nsɛmmɔnedi ahyɛ yɛn mpɔtam hɔ ma. Midii mfe anum no, obi kum me papa. Efi saa bere no, me maame ne papa bi a na ne tirim yɛ den kɔtenae, na ɛreyɛ ara ni na ɔrebo me ne me maame. Ɛnnɛ yi nyinaa mekae a, etumi ma meyɛ basaa.\nMerenyin no nyinaa na suban bɔne a mihu no bi rewura me mu, enti mebɛpɛɛ ntɔkwaw paa. Ná mitie nnwom a ano denneennen a wɔfrɛ no “heavy-metal.” Bio nso na mewe nsa, na ɛwom ara a na menon nnubɔne nso. Ná metaa ne wɔn a wɔtɔn nnubɔne ko ntɔkwaw, na na wɔrepɛ me akum me mpo. Ɛda bi de, akobɔfo kuw bi a wɔne m’ani nhyia bɔɔ paa sɛ owudifo bi a ne ho yɛ hu mmekum me. Ɔwɔw me sekan, nanso minyaa me ho tetewee. Ɛda bi nso nkurɔfo bi a wɔtɔn nnubɔne twee tuo sii me so yɛe sɛ wɔbɛsɛn me, nanso anyɛ yiye.\nAfe 1996 mu no, mihuu ɔbea bi a m’ani gye ne ho. Ne din de Carolina, na yɛwaree afe 1998 mu. Bere a yɛwoo yɛn babarima a odi kan no, na misuro sɛ me koko bɔne no nti, anhwɛ a mɛyɛ sɛ me maame kunu no aboro me yere ne me mma. Enti mekɔɔ asoɛe bi a wobetumi aboa me ama madi me haw no so. Wɔkyerɛɛ me ano aduru maa me ɛho afotu nanso ankosi hwee efisɛ biribi ketewa bi a na me bo afuw denneennen. Minyaa adwene sɛ mempɛ sɛ mehaw m’abusua bio, enti saa na ɛte de a, mekum me ho mmom. Nanso anyɛ yiye.\nEbesi saa bere no nyinaa na minnye nni sɛ Onyankopɔn wɔ hɔ, nanso afei de, na mepɛ sɛ migye no di. Enti mede me ho bɔɔ asɔre bi kakra. Saa bere no nso na me yere ne Yehowa Adansefo resua Bible. Ná mikyi Adansefo no kɔkɔkɔkɔ, enti na metaa teateam gu wɔn so didi wɔn atɛm pɔtɔɔ. Nanso nea mede yɛɛ wɔn nyinaa mu no, wɔn bo amfuw da, na ɛyɛɛ me nwonwa paa.\nƐda bi, Carolina ka kyerɛɛ me sɛ mimmue me Bible nkɔ Dwom 83:18 na menkenkan. Ɛhɔ ka no pefee sɛ Onyankopɔn din de Yehowa. Ɛyɛɛ me nwonwa, efisɛ m’asɔre mu de, na wɔka nyame bi ho asɛm nanso na wɔmmɔ Yehowa din. Afe 2000 ahyɛase na me nso, Adansefo no fii ase ne me suaa Bible.\nBere a migu so resua ade no, mihui sɛ Yehowa yɛ mmɔborɔhunu Nyankopɔn a ɔde bɔne firi, na ɛkyekyee me werɛ paa. Wohwɛ Exodus 34:6, 7 sei a, Bible ka sɛ Yehowa yɛ “Onyankopɔn mmɔborɔhunufo ne ɔdomfo, nea ne bo kyɛ fuw na n’adɔe ne ne nokwaredi dɔɔso. Oyi n’adɔe adi kyerɛ nnipa mpempem, na ɔde mfomso ne mmarato ne bɔne firi.”\nMihui sɛ Yehowa yɛ mmɔborɔhunu Nyankopɔn a ɔde bɔne firi, na ɛkyekyee me werɛ paa\nNe nyinaa akyi no, na ɛnyɛ mmerɛw mma me sɛ mede nea meresua no bɛyɛ adwuma. Adwene a minyae ara ne sɛ me koko bɔne no de aka hɔ, meyɛ ho hwee a, ɛrenyɛ yiye. Bere biara a ɛbɛba no, Carolina hyɛ me nkuran sɛ memmpa abaw, na ɔkae me sɛ mmɔden a merebɔ nyinaa, Yehowa hu. Edu baabi a na ɛyɛ me sɛ merebrɛ gu, nanso sɛnea ɔboaa me no hyɛɛ me den ma metoaa so sɛ mɛyɛ nea Yehowa pɛ.\nNá Alejandro na ɔne me sua ade, na da koro ɔka kyerɛɛ me sɛ menkenkan Galatifo 5:22, 23. Ɛhɔ ka sɛ Onyankopɔn honhom aba ne “ɔdɔ, anigye, asomdwoe, abodwokyɛre, ayamye, papayɛ, gyidi, odwo, ahosodi.” Alejandro kyerɛkyerɛɛ mu sɛ me ara merentumi nnya saa suban no bi gye sɛ Onyankopɔn honhom kronkron boa me. Nokwasɛm yi a ɔkae no sesaa m’adwene koraa!\nAkyiri yi, mekɔɔ Yehowa Adansefo nhyiam kɛse bi. Mekɔe no, nea mihui ma migye toom sɛ mahu nokware som; mihui sɛ wɔatoto biribiara pɛpɛɛpɛ wɔ hɔ, ɛhɔ tew, na obiara ne ne yɔnko bɔ kama. (Yohane 13:34, 35) Mebɔɔ asu February 2001.\nObi a na mepɛ ntɔkwaw no, Yehowa asesa me ama mabɛyɛ asomdwoe nipa. Ná ɛyɛ me sɛ maka atɛkyɛ mu, nanso Yehowa ayi me afi mu. Ná nnipa bebree tan me, nanso ɛnyɛ wɔn mfomso. Seesei de, me ne me yere ne me mma nyinaa resom Yehowa asomdwoe mu.\nNsakrae a mayɛ no yɛ m’abusuafo ne me nnamfo dedaw bi nwonwa paa. Ɛno nti wɔn mu pii ani abegye ho sɛ wobesua Bible. Ɛyɛ akwannya sɛ me nso matumi aboa nkurɔfo ama wɔabehu Yehowa. Sɛ mihu sɛnea Bible mu nokware aboa wɔn ama wɔasesa wɔn abrabɔ no a, m’ani gye paa!


The Bible: Nnwom 20\n1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150 NA-TWI\nNkonimdi mpaebɔ1Awurade ntie wo wɔ wo haw mu! Yakob Nyankopɔn mmɔ wo ho ban! 2 Ɔmma wo ne mmoa mfi n’asɔrefi ne Sion Bepɔw so. 3 Onnye w’afɔrebɔde nyinaa na ne nyinaa nsɔ n’ani. 4 Ɔmma wo nea ehia wo, na wo nhyehyɛe nyinaa nyɛ ye. 5 Na yɛateɛm adi ahurusi wɔ wo nkonimdi no ho na yɛakamfo Onyankopɔn wɔ nea wayɛ ama wo no ho. Awurade nyɛ w’abisade nyinaa mma wo. 6 Afei minim sɛ Awurade ma ne hene a wayi no no di nkonim. Otie no wɔ ne soro kronkron na ɔnam ne tumi so ama wadi nkonim akɛse. 7 Ebinom de wɔn ho to wɔn nteaseɛnam a wɔde kɔ ɔko so, na afoforo nso de wɔn ho to wɔn apɔnkɔ so, nanso yɛn de, yɛde yɛn ho to yɛn Awurade Nyankopɔn tumi so. 8 Saa nnipa no hintiw, hwe ase, na yɛn de, yɛbɛsɔre agyina pintinn. 9 Ma ɔhene nni nkonim, O Awurade; na sɛ yɛfrɛ nso a, gye yɛn so. NA-TWI : Nnwom 20


Dwom 38—Ɔbɛma Woayɛ Den | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Belize Kriol Bicol Bislama Boulou Bulgarian Cebuano Chichewa Chitonga Chitonga (Malawi) Chitumbuka Chiyao Chokwe Cibemba Cinyanja Croatian Dangme Danish Douala Dutch English Ewe Fijian Fon French Ga German Greek Guarani Gun Haitian Creole Hausa Hiligaynon Hungarian Iban Icelandic Iloko Italian Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Mambwe-Lungu Mapudungun Mauritian Creole Myanmar Ndau Nepali Ngangela Nias Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Russian Samoan Sena Serbian Serbian (Roman) Seychelles Creole Shona Silozi Sinhala Spanish Swahili Swedish Tagalog Tahitian Tatar Telugu Thai Tigrinya Tok Pisin Tshiluba Turkish Twi Tzotzil Ukrainian Wolaita Yoruba\nƆbɛma Woayɛ Den\n1. Yɛn Nyan-ko-pɔn, ɔ-maa wu-huu no-kwa-re no.\nWa-ma woa-hu ne som no a-kyi kwan.\nWo ko-ma mu fi-taa, wo-pɛ sɛ wo-som no,\nEn-ti wa-boa wo, woa-be-hu ne hann.\nWo-hyɛɛ bɔ sɛ wo-bɛ-yɛ n’a-pɛ-de;\nO-be-so wo mu, ɔ-bɛ-hyɛ wo den.\nNyan-ko-pɔn de ne Dɔ-ba\nno mo-gya a-tɔ wo.\nƆ-bɛ-ma woa-yɛ den,\nƆ-bɛ-ma woa-tim daa.\nNa ɔ-bɛ-bɔ wo ho ban;\nɔ-bɛ-kye-rɛ wo kwan.\n2. Nyan-ko-pɔn de Kris-to bɔɔ a-fɔ-re maa wo;\nEn-ti o-be-hyi-ra wo da bia-ra.\nƆ-dɔ wo nti, wam-fa ne Ba an-ka-me wo.\nƆ-bɛ-ma wo a-hoɔ-den daa nyi-naa.\nNe we-rɛ mfi wo gyi-di ne wo dɔ;\nƆ-bɛ-hwɛ wo, ɔ-yɛ wo Nyan-ko-pɔn.\n(Hwɛ Rom. 8:32; 14:8, 9; Heb. 6:10; 1 Pet. 2:9 nso.)\nƆbɛma Woayɛ Den (Dwom 38)


Enti Yehowa Adansefo Gye Yesu Di? | Nkɔmmɔbɔ\nƆwɛn-Aban | May 2014\nKENKAN WƆ Afrikaans Albanian American Sign Language Amharic Arabic Armenian Aymara Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Maltese Maya Mexican Sign Language Mongolian Moore Myanmar Ndebele Nepali Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nYEHOWA DANSEFO BI NE OBI BƆ NKƆMMƆ\nNkɔmmɔ a edi so yi yɛ nkɔmmɔ a Yehowa Adansefo taa ne nkurɔfo bɔ no bi. Ma yɛmfa no sɛ Ɔdansefo bi a wɔfrɛ no Alfred akɔ ɔbarima bi a wɔfrɛ no Tony fie.\nYESU MU GYIDI HO HIA PAA\nAlfred: Tony, m’ani agye paa sɛ mahu wo bio.\nTony: Me nso m’ani agye sɛ yɛasan ahyia.\nAlfred: Ɔwɛn-Aban ne Nyan! foforo aba, ɛnna mese merebrɛ wo bi. Minim sɛ w’ani begye emu nsɛm no ho paa.\nTony: Meda ase. Me koraa biribi wɔ hɔ a mepɛ sɛ mibisa wo, enti eye sɛ woaba.\nAlfred: Saa? Wubetumi abisa.\nTony: Ná me ne obi rebɔ nkɔmmɔ wɔ adwumam na meka kyerɛɛ no sɛ m’ani agye nhoma a nnaano wode brɛɛ me no ho paa. Nanso ɔkae sɛ minnyae kan efisɛ Yehowa Adansefo nnye Yesu nni. Ɛyɛ ampa? Meka kyerɛɛ no sɛ da a wobɛba no, mebisa wo.\nAlfred: Woayɛ ade sɛ woabisa me. Wopɛ sɛ wuhu obi gyidi a, gye sɛ wubisa ɔno ara.\nTony: Saa na me nso mihu no.\nAlfred: Nea ɛwom ne sɛ, Yehowa Adansefo gye Yesu di paa. Yegye di sɛ Yesu mu gyidi a yebenya so na yɛn nkwagye gyina.\nTony: Me nso saa na na m’adwene yɛ me. Enti m’adamfo no kaa saa no, ɛyɛɛ me naa kakra. Ɛyɛ me sɛ yɛnhyɛɛ da nkaa ho asɛm da.\nAlfred: Ma memfa Bible mu nsɛm bi nkyerɛ wo. Ɛma yehu sɛ Yesu mu gyidi ho hia paa, na Yehowa Adansefo taa de yɛ adwuma wɔ asɛnka mu.\nAlfred: Ma yɛmfa Yesu ankasa anom asɛm nhyɛ ase. Ɛwɔ Yohane 14:6. Yesu kaa saa asɛm no kyerɛɛ n’asomafo no mu biako. Ɛhɔ kan sɛ: “Yesu ka kyerɛɛ no sɛ: ‘Mene ɔkwan no ne nokware no ne nkwa. Obiara mma Agya no nkyɛn gye sɛ ɔnam me so.’” Sɛnea kyerɛwsɛm yi ka no, yɛpɛ sɛ yɛkɔ Agya no nkyɛn a, dɛn ne ɔkwan biako pɛ a ɛsɛ sɛ yɛfa so?\nTony: Ɛsɛ sɛ yɛfa Yesu so.\nAlfred: Ɛno ara ne no. Yehowa Adansefo nso gye saa asɛm no di paa. Ma mimmisa wo: Onyankopɔn ho ade a woasua no kyerɛ wo sɛ obi bɔ Onyankopɔn mpae a, hena din mu na ɛsɛ sɛ ɔde fa?\nAlfred: Me ne wo yɛ adwene. Ɛno nti na mpae a mabɔ nyinaa, mabɔ no Yesu din mu no. Saa na Yehowa Adansefo nyinaa bɔ mpae.\nTony: Eye paa.\nAlfred: Kyerɛwsɛm foforo a yebetumi asusuw ho ne Yohane 3:16. Saa asɛm no ho hia paa, enti ebinom frɛ no Yesu ho nsɛm a wɔabɔ no mua. Nea wɔrepɛ akyerɛ ne sɛ, obi pɛ sɛ ɔka Yesu asase so asetena ne n’asɛnka adwuma ho asɛm a, Yohane 3:16 ne kyerɛwsɛm a ɛbɔ no tɔfa. Mesrɛ wo, wonkenkan hɔ mma me?\nTony: OK. Ɛhɔ kenkan sɛ: “Na Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”\nAlfred: Mo! Saa asɛm yi woakan da?\nTony: Yiw, metaa te no nkurɔfo ano, na metaa hu sɛ nkurɔfo akyerɛkyerɛw de abobɔ nneɛma ho wɔ kurom.\nAlfred: Ɛyɛ kyerɛwsɛm a nkurɔfo ani gye ho paa. Wosan hwɛ bio a, wubehu sɛ nea na Yesu reka ne sɛ, Onyankopɔn dɔ na ɛbɛma nnipa anya daa nkwa. Nanso ose gye sɛ yɛyɛ dɛn ansa?\nTony: Gye sɛ yenya gyidi.\nAlfred: Ampa. Gye sɛ yenya ne Ba Yesu Kristo a ɔwoo no koro no mu gyidi. Yɛreka yi nyinaa, Yesu mu gyidi a ɛma obi nya daa nkwa no, ɛho asɛm mpo wɔ nhoma a mede brɛɛ wo no mu o; ɛwɔ kratafa 2. Ɛhɔ na yehu nea enti wɔyɛɛ Ɔwɛn-Aban no. Ɛka sɛ: “Nsɛmma nhoma yi ma nnipa nya Yesu Kristo mu gyidi. Ɔno na owui sɛnea ɛbɛyɛ a yebenya daa nkwa, na seesei ɔno ne Onyankopɔn Ahenni no so hene.”\nTony: Wo ara hwɛ o. Sɛɛ mo nhoma no mpo aka sɛ Yehowa Adansefo gye Yesu di.\nAlfred: Saa pɛpɛɛpɛ.\nTony: Ɛnde adɛn na nkurɔfo ka sɛ munnye Yesu nni?\nAlfred: Ɛnyɛ ade biako na ɛma nkurɔfo ka saa. Ebinom wɔ hɔ a, te a wɔte sɛ nkurɔfo keka saa nti na wɔn nso wɔka bi. Ebinom nso de, wɔn asɔfo na ama wɔanya saa adwene no.\nTony: Ebi nso a, nea ɛma nkurɔfo ka sɛ munnye Yesu nni ne sɛ, muse moyɛ Yehowa Adansefo; monka sɛ moyɛ Yesu Adansefo.\nAlfred: Ebetumi aba saa.\nTony: Adɛn nti na motaa ka Yehowa ho asɛm saa?\n“MAMA WƆAHU WO DIN”\nAlfred: Ade biako nti a yɛyɛ saa ne sɛ, yegye di sɛ ɛho hia sɛ yɛde Onyankopɔn din Yehowa ankasa frɛ no sɛnea ne Ba Yesu yɛe no. Ma yɛnhwɛ nea Yesu ka kyerɛɛ n’Agya wɔ mpaebɔ mu. Ɛwɔ Yohane 17:26. Wubetumi akenkan ama me?\nTony: Yoo. “Mama wɔahu wo din na mɛma wɔahu, na ɔdɔ a wode dɔɔ me no atena wɔn mu na matena wɔn mu.”\nAlfred: Woayɛ ade. Woahu nea Yesu kae? Ose wama wɔahu Onyankopɔn din. Wohwɛ a, dɛn nti na ɔyɛɛ saa?\nTony: Aa, mitumi hu mpo?\nYesu mu gyidi ho hia paa, efisɛ obi annye no anni a, ɔrennya nkwa\nAlfred: Wiɛ, ma yɛnhwɛ Bible mu asɛm foforo a ɛbɛma yɛahu asɛm no ani so. Kyerɛwsɛm a aba me tirim ne Asomafo Nnwuma 2:21. Ɛhɔ kenkan sɛ: “Obiara a ɔbɛbɔ Yehowa din afrɛ no no, wobegye no nkwa.” Wunnye nni sɛ, na Yesu nso nim sɛ Yehowa din a obi bɛbɔ na ɛbɛma wanya nkwa?\nTony: Ɛnyɛ dɛn ara a, na onim.\nAlfred: Enti, Onyankopɔn din no, ade biako nti a na Yesu pɛ sɛ n’asuafo no hu na wɔde di dwuma ne sɛ na wɔn nkwagye gyina so. Ɛno ka ho bi paa nti na yɛtaa bɔ Yehowa din saa no. Yegye di sɛ ɛho hia sɛ yɛma afoforo hu Onyankopɔn din na wɔn nso bɔ saa din no.\nTony: Sɛ obi nnim Onyankopɔn din anaasɛ wammɔ a, sɛ ɛnyɛ hwee? Nea ehia ara ne sɛ onipa no behu sɛ Onyankopɔn na ɔreka ne ho asɛm.\nAlfred: Ɛwom saa. Nanso Onyankopɔn din a wama yɛahu no ma ɛyɛ mmerɛw sɛ yɛbɛbɛn no.\nTony: Worepɛ akyerɛ sɛn?\nAlfred: Wo de, hwɛ o, obi te sɛ Mose sei, yennim ne din a sɛ anka ɛnyɛ hwee? Sɛ yɛreka ne ho asɛm a, anka yebetumi afrɛ no ɔbarima a ɔpaee Po Kɔkɔɔ no mu anaa ɔbarima a Onyankopɔn de Mmara Nsɛm Du maa no no. Noa nso saa ara; sɛ yɛanhu ne din a, sɛ anka ɛnyɛ hwee? Sɛ yɛreka ne ho asɛm a, anka yebetumi aka sɛ ɔbarima a ɔyɛɛ adaka de gyee n’abusua ne mmoa nkwa no. Yesu Kristo nso, sɛ yennim ne din a, sɛ anka yebetumi afrɛ no ɔbarima a yɛn bɔne nti ofi soro baa asase so bewu maa yɛn no, anaa meboa?\nTony: Ɛyɛ me saa.\nAlfred: Nanso Onyankopɔn hyɛɛ da ma wɔkyerɛw wɔn nyinaa din sɛnea ɛbɛyɛ a yebehu. Biribiara nni hɔ a ɛma yetumi bɛn obi sen sɛ yebehu ne din ankasa. Mose, Noa, ne Yesu—yenhyiaa wɔn mu biara da, nanso wɔn din a yenim nti, ɛma yɛte nka sɛ yenim wɔn.\nTony: Ampa o, mennwenee ho saa da.\nAlfred: Ɛno nso ne ade biako nti a Yehowa Adansefo taa de Onyankopɔn din yɛ adwuma saa. Yɛpɛ sɛ yɛboa nnipa ma wonya Yehowa Nyankopɔn mu gyidi, na wohu no sɛ obi a ɔwɔ hɔ ankasa a wobetumi abɛn no. Nanso ɛno nkyerɛ sɛ yebu yɛn ani gu Yesu so. Yenim sɛ odi akoten wɔ yɛn nkwagye mu. Ma yɛmfa kyerɛwsɛm biako nka ho mma asɛm yi mu nna hɔ.\nAlfred: Yɛadi kan akenkan Yohane 14:6. Kae sɛ Yesu kaa sɛ ɔno ne “ɔkwan no ne nokware no ne nkwa.” Yɛnsan yɛn akyi kakra nkɔhwɛ Yohane 14:1. Mesrɛ wo, wonkan asɛm a Yesu ka twaa to wɔ hɔ no?\nTony: OK. Ɛhɔ se: “Munnya Onyankopɔn mu gyidi, munnya me nso me mu gyidi.”\nAlfred: Mo! Nea Yesu kae yi, wohwɛ a ɛkyerɛ sɛ wugye Yesu di a, wuntumi nnye Yehowa nso nni anaa?\nTony: Dabi. Yesu kae sɛ ɛsɛ sɛ yegye wɔn baanu nyinaa di.\nAlfred: Saa na ɛte. Migye di sɛ wo ne me bɛyɛ adwene sɛ, yɛn ano kɛkɛ a yɛde bɛka sɛ yɛwɔ Onyankopɔn ne Yesu mu gyidi no ara nnɔɔso. Nea ehia paa ne sɛ yɛde yɛn abrabɔ bɛkyerɛ sɛ yɛwɔ wɔn mu gyidi ampa.\nTony: Ɛyɛ nokware paa.\nAlfred: Nanso dɛn na obi yɛ a, ɛbɛkyerɛ sɛ ɔwɔ Onyankopɔn ne Yesu mu gyidi ampa? Akyiri yi, yebetumi asusuw saa asɛm no ho. *\nTony: M’ani begye ho saa.\nBible mu asɛm bi wɔ hɔ a ɛkyere w’adwene anaa? Yehowa Adansefo nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yiye anaa? Sɛ saa a, bere biara a wubehyia Yehowa Dansefo bi no, mma ɛnnhaw wo sɛ wubebisa no. N’ani begye ho sɛ ɔne wo bɛbɔ saa nsɛm no ho nkɔmmɔ.\n^ nky. 60 Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 12. Yehowa Adansefo na wotintimii.\nWubetumi Afa Onyankopɔn Adamfo\nYebetumi ayɛ nea ɛsɔ Yehowa ani. Wubetumi ayɛ n’adamfo.\nASƐM A ƐDA SO Ebi Tumi Ba Mu, Nanso Nea Ɛmma Mu na Ɛdɔɔso\nASƐM A ƐDA SO Daakye Asɛm—Hena na Onim?\nYEHOWA DANSENI BI NE OBI BƆ NKƆMMƆ Enti Yehowa Adansefo Gye Yesu Di?\nSUASUA WƆN GYIDI Nkrante Antumi No\nOnyankopɔn Adwene na Ɛwɔ Bible Mu Anaa?\nText Baabi a wubetumi atwe nneɛma akenkan ƆWƐN-ABAN May 2014 | Daakye Asɛm—Hena na Onim?\nAudio Baabi a wubetumi atwe nneɛma abɔ atie ƆWƐN-ABAN May 2014 | Daakye Asɛm—Hena na Onim?\nMay 2014 | Daakye Asɛm—Hena na Onim?\nƆWƐN-ABAN May 2014 | Daakye Asɛm—Hena na Onim?\nAdɛn Nti na Ɛsɛ sɛ Yɛkae Yesu Wuo No?\nAdɛn Nti na Ɛsɛ sɛ Woyɛ Bible Mu Nhwehwɛmu?\nBere Bɛn na Onyankopɔn Ahenni Fii Ase Dii Tumi? (Ɔfã 2)\nBere Bɛn na Onyankopɔn Ahenni Fii Ase Dii Tumi?—Ɔfã 1


Gálatas 5 NVI-PT - Galatifoɔ 5 ASCB\nAhofadie Wɔ Kristo Mu\n1Ahofadie enti na Kristo ama yɛade yɛn ho no. Monnyina pintinn. Mommma ho ɛkwan mma wɔmmfa mo nnyɛ nkoa bio.\n2Montie! Me Paulo, meka mekyerɛ mo sɛ, sɛ moma ho ɛkwan ma wɔtwa mo twetia a, na ɛkyerɛ sɛ Kristo ho amma mfasoɔ biara amma mo koraa. 3Mebɔ mo kɔkɔ bio sɛ obiara a ɔbɛma ho ɛkwan ama wɔatwa no twetia no, na ɛsɛ sɛ ɔdi Mmara no nyinaa so. 4Mo a mopɛ sɛ wɔde Mmara no bu mo bem no ate mo ho afiri Kristo ho. Adom no nni mo so bio. 5Nanso yɛfiri gyidie mu nam Honhom no so twɛne tenenee a yɛn ani da soɔ no. 6Kristo Yesu mu no, twetiatwa ne momonotoyɛ ho nni mfasoɔ. Deɛ ɛho hia ne gyidie a ɛnam ɔdɔ so da ne ho adi.\n7Na anka moresi mmirikakan no yie! Na hwan na ɔtwintwanee mo anan mu ma mogyaee nokorɛ no tie? 8Saa nnaadaa no mfiri deɛ ɔfrɛ mo no. 9“Mmɔka kakra bi na ɛma mmɔre no nyinaa tu.” 10Mewɔ anidasoɔ wɔ Awurade mu sɛ morennwene adwene foforɔ bi. Onipa ko a ɔde sakasakayɛ reba mo mu no, wɔbɛtua ne so ka. 11Anuanom, sɛ megu so ka twetiatwa ho asɛm a, adɛn enti na wɔda so taa me? Na sɛ ɛno na ɛyɛ nokorɛ a, anka mʼasɛm a meka fa Kristo asɛnnua ho no renkɔfa ɔhaw mma. Ɛnneɛ na anka asɛnnua no ho suntidua biara nni hɔ bio. 12Sɛ ɛkaa me nko a, anka wɔn a wɔha mo no atwa wɔn ho atwitwa wɔn ho wɔn ho.\n13Me nuanom, mo deɛ, wɔfrɛɛ mo sɛ mommɛde mo ho. Nanso, mommma saa ahofadie yi mmɔ ɛkwan mma bɔne; mmom, momfa ɔdɔ nsom mo ho mo ho. 14Ɛfiri sɛ, Mmara no nyinaa tiawatwa ne sɛ, “Dɔ wo yɔnko sɛ wo ho.” 15Na sɛ mokeka na momemene mo ho mo ho a, ɛnneɛ monhwɛ yie na moansɛe mo ho mo ho.\n16Na mese, montena ase wɔ Honhom mu, na moremma honam akɔnnɔ ho kwan. 17Ɛfiri sɛ, deɛ honam pɛ no tia deɛ Honhom no pɛ; saa ara nso na deɛ Honhom no pɛ no, honam no tia. Ne mmienu no bɔ abira, enti ɛnsɛ sɛ moyɛ deɛ mopɛ. 18Sɛ mo nante Honhom mu a, na monnhyɛ Mmara ase.\n19Dwuma a bɔnesu di no da adi pefee. Yeinom ne adwamammɔ, efi, ahohwie, 20abosonsom, adutoɔ, ɔtan, akayɛ, ahoɔyea, abufuo, apereapereɛ, kunsunkunsun, mpaapaemu, 21nitan, nsãborɔ, agobɔne, ne nneɛma a ɛtete saa. Mebɔ mo kɔkɔ sɛdeɛ mabɔ mo bi dada no sɛ, wɔn a wɔtena ase saa no renkɔ Onyankopɔn Ahennie no mu.\n22Na Honhom no aba ne ɔdɔ, anigyeɛ, asomdwoeɛ, abodwokyɛreɛ, ayamyɛ, papayɛ, gyidie, 23ɔdwoɔ ne ahohyɛsoɔ. Mmara biara nni hɔ a ɛtia yeinom. 24Na wɔn a wɔyɛ Kristo dea no abɔ wɔn nipasu no ne honam akɔnnɔ asɛnnua mu. 25Sɛ yɛte Honhom mu yi, momma yɛnnante Honhom mu. 26Ɛnsɛ sɛ yɛhoahoa yɛn ho, yiyi yɛn ho yɛn ho abufuo, anaa yɛma yɛn ani bere yɛn ho yɛn ho.\nASCB : Galatifoɔ 5


Nnwom 79 NA-TWI | Biblica\nNnwom 79 NA-TWI\nO Onyankopɔn, abosonsomfo akyɛ w’asase afa. Wɔagu wo fi kronkron no ho fi ama Yerusalem adan amamfo. Wogyaw wo nkurɔfo amu maa apete; wo nkoa amu, wogyaw maa wuram mmoa sɛ wɔnwe. Wohwiee wo nkurɔfo mogya gui sɛ nsu. Mogya hwie gui sɛ nsu wɔ Yerusalem na obi anka a obesie awufo no. Aman a atwa yɛn ho ahyia no kasa tia yɛn; wɔserew yɛn, di yɛn ho fɛw.\nAwurade, wo bo befuw yɛn akosi daa daa? W’abufuw bɛkɔ so adɛw sɛ ogya? Dan w’abufuw kyerɛ aman a wɔnsom wo no ne wɔn a wɔmmɔ wo mpae no so. Efisɛ, wɔn na wɔakum wo nkurɔfo. Wɔn na wɔama wo man adan amamfo. Mfa yɛn agyanom bɔne so asotwe ntwe yɛn. Hu yɛn mmɔbɔ mprempren. Yɛn anidaso nyinaa asa. Boa yɛn, O Awurade, na gye yɛn nkwa. Gye yɛn na fa yɛn bɔne kyɛ yɛn wɔ w’anuonyam no nti. Adɛn nti na ɛsɛ sɛ aman bisa yɛn se, “Mo Nyankopɔn wɔ he?” Ma yenhu sɛ woatwe aman a wohwiee w’asomfo mogya gui no aso. Tie pene a nneduafo pene. Fa wo tumi kɛse no so gye wɔn a wɔabu wɔn kumfɔ no. Awurade, tua aman a aka no so ka mpɛn ason wɔ kasatia a wɔakasa atia wo no so. Na yɛn a yɛyɛ wo manfo a yɛyɛ wo nguan nso no, bɛda wo ase, akamfo wo daa nyinaa.\nRead More of Nnwom 79